text:
- 09 august 2016
Torbjørn og Sigga
Mánadagin 13.06.16 fór eg mær ein túr á Oyrarbakka fyri at tosa við Torbjørn um barna- og ungdómsár hansara við Gjógv - og yrkisleið hansara sum heild. Hetta var ein hugnaligur seinnapartur. Hjúnini bæði - Torbjørn og Sigga - eru blíð og fryntlig fólk. Við góðum drekkamunni, kakum og karamellum var lætt at fáa glið á prátið - og so haldi eg, at vit bara lata Torbjørn "taka orðið": Eg eri føddur á Oyrarbakka 02.10.1928 og gangi sostatt væl á tey 88 árini. Pápi var av Eiði og æt Pól Andreasen, føddur 12.10.1892. Mamma var úr Geil við Gjógv, og hon æt Súsanna, f. Klein 21.04.1898. Vanliga bleiv hon kallað Sanna. Vit vóru 6 systkin: Olga, f. 16.04.27, Eg (Torbjørn) f. 02.10.28, Asta, f. 08.01.31, Óluva, f. 22.05.32, Ingibjørg, f. 17.12.33 og Lina, f. 14.09.36. Kona mín er Sigga, f. Poulsen, 1930, av Oyrarbakka. Vit giftust í 1955. Foreldur hennara vóru av Eiði. Vit eiga 5 børn: Jørgin, f. 1956 (býr í Havn), Sigtór, f. 1960 (Havn), Heri, f. 1964 (Havn) , Súni, f. 1969 (Havn) og Iris, f. 1971, býr á Eiði. - Sum tvey ára gamal fór eg til Gjáar at vera. Pápi førdi meg við maskinbáti norð á Bakka, og har tóku Olaf, mammubeiggi, og Klæmint (av Eiði), gubbi, ið var giftur við Onnu, mostur, ímóti mær. Teir skuldu bera meg til Gjáar. Eitt sindur minnist eg aftur av tí túrinum. Eg varð borin í einum rimaleypi og sat á eini fjøl, ið var stungin í millum rimarnar. Tá ið vit komu á Eiðisskarð, lovaðu teir mær úr leypinum, so eg skuldi sleppa at renna kapp við Klæmint, gubba. Hetta gjørdu teir fyri tað, at eg skuldi fáa varma aftur í kroppin. Eisini minnist eg púra klárt, tá ið eg kom inn í Geil. Eg stóð stillur eina góða løtu, tí gólvið var tann bera mold, so eg helt tað vera eitt grúuligt skil. Eg hevði ikki sæð moldgólv fyrr. Ikki var eg meir enn innkomin, nú kemur Dánjal Rasmus í Horni inn við Hans Edvardi. Vit vóru mestsum javngamlir og blivu bestu vinir til tann doyggjandi dag.
Tey gomlu Geilarhúsini - niðurtikin 1934. (Valdemar Djurhuus hevur málað málningin).
Eg kom í tey gomlu húsini í Geil, og tað eru tey elstu húsini, sum eg veit um. Tey høvdu moldgólv og líktust mest húsunum í Jógvansstovu. Inngongdin var omanfyri, og hønurnar høvdu eitt lítið rúm í heimara enda. So komst tú inn í roykstovuna, sum hevði moldgólv og koyggjur rundanum, og so var ein lítil stova ímillum og eitt lítið kamar í endanum. Tá ið eg kom til Gjáar í 1930, búðu hesi í Geil: Andrias, abbabeiggi, f. 1879, Sigga, abbasystir, f. 1869, Liva (Olivia), mostir, f. 1899 og Jóhanna, mostir, f. 1896. Jóhanna var ikki gift tá. So var tað tað, at mamma gjørdist sjúk av tuberklum, og læknin forlangaði, at børnini máttu fara út. Hetta var í 1939, og tá komu Asta, Ingibjørg og Óluva eisini til Gjáar, men Olga og Lina vóru eftir á Oyrarbakka. Asta og Ingibjørg fóru til Jóhonnu, mostur, og Sofus. Súsanna í Jógvansstovu vildi hava Ingibjørg, men, ikki veit eg, hon endaði eisini hjá Jóhonnu, mostur, og Sofusi, men Óluva kom til okkara, í Geil. -- Javnaldrar mínir vóru Pól Sigurd á Rætt, Sofus í Fornanum og Meinhard á Skipinum - og so Ida á Grótheyggi, Bergfríða á Heygnum, Elinborg hjá Kallsoy og Hermina í Niðara Hoygarði. Vit konfirmeraðust í Funningi, og presturin var Sand. Nei, sum vit spældu nógv úti í Jógvinihyli - floyttu við bátum ella spískaðu eitt fjalapetti og settu mastur og segl uppá. Hetta kallaðu vit lapparar. Tað man koma av tí, at teir fóru mestsum lappandi undan vindinum. Seglini vóru av nævuri. Summir dreingir høvdu skip, sum páparnir helst høvdu gjørt teimum, og so plagdu vit at floyta allan vegin úr Jógvinihyli - inn í Stórukós - út við Seiðabergi og líka inn í Ánna. Eisini svumu vit javnan í Jógvinihyli. Tað var óføra stuttligt. Petur á Fløtti átti eitt so grúuliga vakurt skip, men eina ferð hann fór floytandi við tí inn um Jógvinihyl slitnaði bandið, og skipið rak til havs við fullum seglum og sást ikki aftur. Tað var eitt verri skil. Tey gomlu søgdu, at eitt hol var í Jógvinihyl - Jógvinihol - og at tað skuldi draga til sín, men tað sóu vit einki til. Merkiligt nokk - ikki vóru tey eldru bangin um okkum, tá vit svumu har úti. Tað hevði neyvan verið so í dag. Serliga væl minnist eg, at Súsanna í Jógvanstovu svam ofta á sjónum. Hon hevði verið í Danmark, og har hevði hon lært seg at svimja. Hon plagdi at koma oman á Seiðaberg og blaka seg útí og koma upp aftur á land inni í Kósini. Tað var ikki hvønndagssjón, at síggja vaksnar konur á sjónum. Hon var ófør - helst framman fyri sína tíð. Annars veiddu vit nógv lítlimurtar og síl um sumrarnar, tí vit høvdu altíð pisur. Tað kundi vera lomvigapisa, lundapisa, skurapisa, kjóvapisa og ternupisa. Teimum gomlu dámdi ikki, at vit høvdu ternupisu, tí ternan er friðað. Eg hevði ofta lomvigapisu. Tá ið teir høvdu verið til bjarga var lomvigapisa næstan í hvørjum húsi. Hon vaks væl, men hon treivst ikki, tá hon varð vaksin, so tá sleptu vit henni á sjógvin. Onkutíð hevði eg skarvapisu. Tað riggaði væl, og tá ið hon var vaksin, plagdi eg at bera hana oman í Gjónna og lova henni á sjógv. Ta fyrstu tíðina kom hon aftur, men so ein sjønnan dag hvarv hon. Um ólavsøkutíðina komu eyrriðurnar niðan í Ánna, og tá var nógv lív í Høvdafossinum. Ein dagin fekk eg tretivu eyrriður í Høvdafossinum. Eg hevði ein góðan glúp, og so var bara at stinga hann niðan undir sjálvan fossin, tí har var fult av eyrriðum. Tær fingust eisini við maðki heim í gjøgnum Ánna. Tær smakkaðu væl at eta, men hendan dagin var eg so heppin, at eg seldi allar eyrriðurnar til nakrar eingilskar hermenn, ið vóru í bygdini tann dagin. Teir vóru óðir eftir eyrriðum. Hermenn komu javnan til Gjáar - einir 10/15 tilsamans. Tann dagin, ið minan brast í fjøruni, vóru teir eisini her. Eg var farin í song, tá ið eg hoyrdi hendan øgiliga brestin. Andrias, gubbi, og eg svóvu í sama kamari, men hann bara kvaklaðist við einar tvær ferðir. So rópti eg á hann, at eina mina var brostin, men hann svaraði bara: "Tvætl!" Tá komu Kjartan og Leivur leypandi oman av Heygnum og skuldu eystur at vita, hvat ið var hent. Minan var komin á land eysturi á Íslandi og hevði rivið helluna upp og blakað grót langt niðan í bøin og bygdina. Hjá okkum í Geil fóru nógvir rútar, men tað vóru stórir skaðar um alla bygdina. Tað gingu mestsum tríggjar strálur frá minuni: ein niðan ímóti kirkjuni, ein niðan í bygdina og ein yvir ímóti neystunum Niðri á Bakka. Jú, vit spældu altíð úti - vóru lítið innandura. Um veturin var kavin tað stóra spæliplássið. Skreiðaðu, gjørdu kavamenn og kavahús. Men um veturin var nógv virksemi inni. Menninir spunnu, og konurnar bundu skipstroyggjur, so hvør ullarlagdur var brúktur. Soleiðis var eisini hjá okkum uppi í Geil. Skipstroyggjurnar blivu seldar ti handlarnar, og so kundi mann keypa varu fyri pengarnar. Tá var lív í handlunum. Har sótu so nógvir menn - serliga um kvøldarnar - at tann, ið kom at keypa, mátti troka seg fram at skivuni. Beinkirnir vóru fullir, og skivan við. Merkiligt tú - summir sótu við knívi og molgraðu hol niður í ta tjúkku skivuna. Handilin var fullur innan av tubbaksroyki, og eisini skráaðu teir og spýttu inn undir beinkirnar. Tað var púra vanligt. Prátið gekk lívligt um seyð, fugl, fisk, politikk - ja, alt millum himmal og jørð. Tað var hugnaligt, og tú lærdi nógv av prátinum - serliga hjá teimum gomlu. Fiskaarbeiði var eisini hjá Sofusi og Petur Christiani, har teir flaktu og saltaðu fisk. Eg var altíð við í øllum arbeiði hjá Sofusi - frá smádrongi av - hjálpti til og arbeiddi fisk í fiskajkallaranum. Ta seinnu tíðina í 1940unum var tað soleiðis, at Sofus tók ímóti fiski í Gjónni. Tað gekk fyri seg upp á tann mátan, at tá ið bátarnir komu av útróðri, bleiv fiskurin blakaður upp á Helluna, vigaður og koyrdu aftur í bátin. S.P. Petersen (Piddi), í Fuglafirði, keypti fiskin. Erik og Jacob komu eftir fiskinum við motobáti. Motorbáturin var liggjandi útfyri, og fiskurin bleiv førdur umborð í tann motorbátin og endaði so í Fuglafirði.
Hesi Geilarhúsini eru bygd í 1934.
Nei, nú má eg siga tær meir um húsini í Geil. Olaf, mammubeiggi, fór at tosa um at taka tey gomlu húsini niður og byggja nýggj hús. Hetta samdust tey gomlu og tey yngru um, og Olaf fór so í holt við at taka niður. Vit máttu so flyta út, meðan byggingin stóð uppá og fóru at búgva í Niðara Hoygarði, hjá Juliusi. Har mundu vit vera í eitt ár. Hetta var í 1934, og Anton á Klá bygdi tey nýggju húsini. Vit fluttu so aftur í Geil, og tá var eg seks ára gamal. Jóhanna, mostir, hevði meg mestsum undir hond, til hon giftist og flutti oman til Debus í 1935. Í teimum nýggju húsunum kom eg so at búgva saman við Andriasi, Siggu, Livu, Olafi og Astrid hjá Petur Christiani (Astrid. f Joensen, 1912), sum giftist við Olafi, mammubeiggja. Olaf fór niður til Danmarkar fyri Kríggið at sigla við einum fraktskipi, og Astrid fór niður at lesa til lækna, men slapp ikki heim aftur, fyrr enn Kríggið var liðugt í 1945. Tey fingu ein son í Danmark í 1940, og hann eitur Ólavur Bjørn Klein. Tá ið týskararnir tóku Danmark, var Olaf - við fraktskipinum - á veg til Onglands, og skipið bleiv bumbað av einum týskum flúgvara. Manningin fór av skipinum, men so komu eingilskir jagarar og róku týska flúgvaran burtur. Tá avtornaði, fóru menninir umborð aftur á skipið og komu til Onglands í øllum góðum. Seinni bleiv skipið leigað yvir til Amerika, og Olaf fylgdi við, men so hendi tað, at hann gjørdist sjúkur av tuberklum og bleiv lagdur inn á eitt sjúkrahús í New York, so tað var ein ring støða. Ein føroysk kona - Alexandra Midjord, úr Hvalba - ið var har á leiðini, hevði hoyrt, at ein føroyingur lá á hesum sjúkrahúsinum, og hon kom so at vitja Olaf, mammubeiggja. Tey prátaðu mangt og hvat, og so segði Olaf, at hansara hægsta ynski var at sleppa heim til Føroyar. Ein dagin hevði hon frætt, at eitt føroyskt skip var komið til Amerika og lá við bryggju onkustaðni har á leiðini. Alexandra fór umborð á skipið at spyrja skiparan, um hann kundi taka henda sjúka føroyingin heim við sær. Skiparin segði, at hann skuldi tosa við manningina um hetta, og so skuldi hon hoyra aftur. Olaf var tuberklasjúkur, so tað var ikki nøkur løtt avgerð at taka, tá hugsað verður um smittuna. Líkamikið - konan fekk so boð frá skiparanum, at Olaf skuldi sleppa heim við teimum, og at hann skuldi fáa skiparakoyggjuna at vera í. Tað var ein vøkur gerð. Skipið var skonnartin "Mjóvanes", ið Andrias í Túni, á Toftum, átti, og skipari var Poul Mørkøre, úr Havn. Hetta var um summarið 1942. Bjarni Niclasen, úr Kunoy, ið var við "Mjóvanesi" í Amerika, sigur soleiðis í bók síni "Hendingar á leiðini": "Tað tók okkum 24 samdøgur úr New York í Trøllhøvda ---- Vit tóku eisini tveir ferðarmenn heim aftur við (úr Amerika). Annar var Kristian Kruse, av Eiði ---- Hin var ein gjáarmaður, sum æt Olaf Klein. Hann var farin sjúkur í land í New York, hann lá á einum sjúkrahúsi á Ellis Island, og hann vildi fegin heim aftur til Føroya. Hann var rættuliga maktalítil tá, men hann var so frægur, at hann var uppi hvønn dag, og stundum kundi hann halda í rattið eina løtu, meðan róðursmaðurin fór niður at fáa sær ein kaffimunn." Olaf endaði so á tuberklastøðini í Hoydølum. Astrid var lækni á tuberklastøðini, meðan Olaf lá har, men hann bleiv ikki frískur aftur og doyði á tuberklastøðini í 1947. Tá búðu Andrias, Sigga, Liva og eg í Geil. Tey vóru gomul fólk og orkaðu ikki tað nógva. Neyt og seyður vóru at passa - og torv, eplir og hoyggj - so eg føldi ábyrgd av tí heila, og so segði Andrias, gubbi, við meg: "Góði Torbjørn! Ikki rýma frá okkum!" Andrias átti part í 6-mannafarinum, ið nevndist "Tjaldrið", saman við Pól Eriki á Tarafløttinum, Dánjali í Bíggjarlagnum og teimum á Heygnum, og hann gav mær sín part, tá ið hann ikki orkaði meir. Har róði eg so út, og manningin var henda: Dánjal í Bíggjarlagnum, Pól Erik, Leivur og Kjartan á Heygnum, Dánjal Rasmus og so eg. Vit róðu nógv við línu - tríggir mans á landi og triggir við bátinum. Eg var altíð við bátinum, tí eg passaði motorin. Motorurin var 4-hestar Stuart, og Niklas í Koltri hevði bygt "Tjaldrið". Vit plagdu at hava fýra línur og fingu gjarna upp í tofturúmið og eitt sindur upp í bógrúmið - eini 800 til 1000 pund. So skal eg siga tær eitt sindur meir um "Tjaldrið". Áðrenn "Tjaldrið" var komið, róðu vit við "Sjúrðarstovubátinum", ið teir kallaðu "Stúkan". So var tað ein dagin - eg var ikki við tann dagin - teir vóru úti á havi, tá funnu teir ein tjúkkan stokk - hann var 12x12 tummar og longri enn báturin. Tað var gott veður og eitt lítið lot av landnyrðingi, so tá teir høvdu fingið fast á stokkin, settu teir seglið og sleipaðu stokkin inn í fjøruna - tann báturin hevði ikki motor. Stokkurin var av reyðaviði, og Niklas í Koltri fór við stokkinum og gjørdi "Tjaldrið" burtur úr honum - og sjálvandi øðrum viði eisini. Hesin reyðaviðurin var harður og tættur, og hann brast illa, tá báturin stóð uppi á landi, tí hann toldi ikki sólina. "Tjaldrið" hevði hvítan botn, men rimin og remman vóru svørt. Neyst hoyrdi til bátin. Tað var tað niðasti neystið Niðri á Bakka, og teir róptu tað Muddaneystið, men ikki veit eg, hvørjum tað navnið kom av. Andrias, gubbi, gjørdist sjúkur, og hann doyði niðri í Danmark. Hetta var í 1951, og hann var 70 ára gamal, og líkið varð borið úr Funningi. Eg sá tað, at hetta fór ikki at ganga uppi í Geil. Eg royndi at velta og alt annað, sum kravdist - gera sum frægast - eisini at rógva út við "Tjaldrinum". So var tað eisini vegarbeiði. Vit arbeiddu í trimum holdum. Tað vóru tvey hold norðan fyri Ánna og eitt sunnanfyri. Onkur skemtari hevði givið holdunum navn. Tað heimara holdið norðan fyri Ánna kallaðu teir Piparholdið, tí har vóru onkrir gamlir dreingir uppií. Eg var so í Piparholdinum, og Anton á Klá var formaður. Tað ytra holdið norðan fyri Ánna róptu teir Prukkholdið, tí har brúktu onkrir prukku (stav). Sunnan fyri Ánna var so Runuholdið. Navnið komst av tí, at tað stykkið, ið teir høvdu fingið at gera, var so ringt at arbeiða - tað bleiv tann bera runa. Tað var hugnaligt at arbeiða veg, men amboðini vóru vánalig: spaki, eyhakkari og jarnbrot. Vit arbeiddu yvir á Blindtarmin - oman fyri Funning - men so kom steðgur í. Sum sagt, føldi eg meg rættuliga bundnan. Javnaldrarnir fóru til skips, men eg føldi tað soleiðis, at eg mátti vera heima hjá teimum gomlu, so tey ikki skuldu hava nakra neyð. Hetta fór ikki at bera til í longdini at ganga har við ongari løn - lítið og einki at fortjena - so eg vildi sleppa til skips fyri at fáa nøkur oyru. Sigga doyði í 1952, og so vóru bara Liva og eg eftir í Geil.
"Borgin" "Álaker"
Tað fyrsta skip, sum eg fór við, var "Borgin", og tað man hava verið í 1947 ella 1948. Thorvald Hjelm, úr Vági, var skipari, og vit royndu á Suðurlandinum. Í 1949 var eg við einum íslendskum skipi, ið æt "Normanner". Kristian á Fløtti var skipari, og hesir gjáarmenn vóru eisini við: Sofus í Fornanum, Dánjal í Gortru og Pætur á Bø. Um várið 1952 fór eg so á Suðurlandið við "Álakeri". Kjartan Mohr, í Havn, var reiðari. Í juni mánað tað árið fóru vit so til Grønlands. Pætur á Bø (Pætur Joensen, f. 1925) var eisini við, og eg minnist, at vit bóru klæðini og stivlar frá Gjógv og yvir á Bakka. Vit fingu upp í skipið og avreiddu til ein dampara, sum lá í Føroyingahavnini. So fóru vit út aftur at fiska og fingu aftur upp í skipið. Vit royndu við snøri - tveir húkar og lodd - og tað var tungt arbeiði. Vit vóru heima aftur føðingardagin hjá mær - annan oktobur. Úrtøkan mundi vera so sum so. Eg fór so norður við "Reynir", og pápi var á brúnni á Oyrarbakka, tá ið eg kom. Hann fortaldi fyri mær, at nú var eingin í Geil, so eg endaði aftur hjá mammu og pápa og kom ikki aftur til Gjáar at búgva. Tað fyrsta árið, ið sild var at fáa norðan fyri Føroyar, var eg við "Suðuroynni", ið Christian Holm, í Havn, átti. Tað var so nógv sild at fáa tá, at tá ið vit høvdu drigið 14 gørn, var dekkið fult. Tað mundi vera í 1953, at eg var í Grønlandi við "Saint Jacques", ið Óla Horn førdi. Eg minnist, at vit manglaðu ein mann, og tá kom Hans á Skipinum við.
"City of Norwich" "Vørðan"
Onnur skip, sum eg eisini var við bæði undir Íslandi og á sild, vóru "Fame", "City af Norwich" og "Vørðan. Eysturlandstúrin við "City" gloymi eg ikki, tí skipið var fult av rottum - bæði brúnum og svørtum. Jóan Jakku á Fløtunum, úr Lamba, var skipari. Rotturnar vóru allastaðni, ótu hol á beinkirnar, gingu í koyggjunum - vóru undir dýnuni. Tú trýrt tí ikki. Ein dagin tók maskinmeistarin ein tvistklodda upp í hondina í maskinrúminum, og tá livdi kloddin, tí hann var eitt rottureiður, allur sum hann var. Ikki tordi skiparin at leggja gift fyri rotturnar, tí um allar lógu deyðar um tað heila skipið, so kundi alt verða forgiftað. Vit royndu at gera rottufellur, og tað riggaði, men tað gjørdi ongan mun. Tær svørtu rottunar komu ikki í fellurnar - bara tær brúnu. Tað var ein ræðuligur túrur.
"Fame" "Saint Jacques"
Við "Fame" var eg undir Íslandi og á sild. Eg var eisini á sild við "Vørðuni", og har var Ingolf Andreasen skipari. Jú, eg havi verið við nógvum skipum, og tað komst av tí, at eg var so bundin av teimum í Geil - ja, eg var álitið við at passa neyt og seyð og alt tað neyðuga, tí tey vóru so gomul og ússalig - so eg kundi ikki fara á Suðurlandið um várið sum aðrir menn, men slapp so bara við onkrum tilvildarligum skipi í mai mánað.
Torbjørn var við "Búgvanum" í 14 ár.
Eg arbeiddi nakað heima, men fór so í 1956 at sigla við "Búgvanum". Wolfang Andreasen, systkinabarnið, var skipari. Við "Búgvanum" var eg í fjúrtan ár - summar og vetur - og tá vóru eisini fleiri gjáarmenn við. Tey síðstu 5 árini var eg meistari. Í 1970 fór eg í land og segði við konuna, at nú var eg móður av sjónum og fór at finna mær okkurt uppi á landi. Tá var arbeiðið við at gera brúgv um Streymin farið í gongd, og eg slapp upp í tað arbeiðið beinan vegin. Pihl&Søn stóð fyri arbeiðinum, sum var bæði tungt og trupult. Eg var við til at hiva bjálkarnar upp, stoypa súlurnar og leggja dekkið í. Teir stóru bjálkarnir vigaðu heili 45 tons. Har var eg so, til brúgvin var liðug 1973. So fekk Pihl&Søn eina bílegging um at fáa fýra menn yvir á Hvalvíksoyruna at sláa pelar niður til brúnna í Hvalvík. Har arbeiddi eg so í eitt ár. Haðani fór eg suður í Landsfjósið - norðan fyri Kollafjørð. Jóhannes í Hvalvík var formaður har, og hann bað meg koma har suður at vera jarnbindara. Verner í Norðskála og eg arbeiddu saman. Hetta var at boyggja og binda jarn saman eftir tekning til øll møgulig endamál. Alt skuldi boyggjast við hond, so tað var strævið. Hetta var í Landsfjósinum, og tað var ikki so frægt sum ein bukkimaskina í landinum, og tað hildu vit vera vánaligt. Tá ið eg hevði verið okkurt um eitt ár í Landsfjósinum, kemur Johannes Berg, bilsølumaðurin, og biður meg koma norð á Betongvirkið at passa blandimaskinuna. Eg játtaði og fór norður, og har var eg so í tvey ár. Hetta var ikki nakað kropsligt arbeiði hjá mær, tí eg arbeiddi í erva við at pumpa sand og skerv upp í maskinuna - hitaði betongið og ymiskt annað, og so blivu elementini stoypt niðri á gólvinum. Tvey tey seinastu árini, ið "Sundaferjan" sigldi millum Hósvík og Selatrað, var eg við henni. "Sundaferjan" sigldi eisini til Oyrar til brúgvin um Streymin kom í 1973, og hon gavst at sigla í 1976, tá ið Norðskálatunnilin kom. Tá ið "Sundaferjan" gavst, fór eg í alingina hjá Fiskaaling. Ringarnir lógu her millum Oyri og Oyrarbakka, og eg var fóðrari, so eg sigldi ímillum. Eina tíð var eg einsamallur, men so kom onkur avloysari. So funnu teir uppá at gera eitt alibrúk her niðan fyri hjá okkum. Tað kom í brúk, men riggaði yvirhøvur ikki, tí har var nógv for grunt. Teir stríddust við tað eina tíð, men tað var hopleyst, og haraftrat var so grúulig lús - dupult so nógv sum nakra aðrastaðni. Nei, hatta var betur ógjørt. Tað seinasta lønandi arbeiðið, ið eg gjørdi, var at rekja línu fyri útróðrarbátar her á leið.
Torbjørn og Gordon - Uppi á Hálsi 1989. Torbjørn, Neli og Óli - á Líðarrætt 2005.
Eg havi eisini havt nakað við seyð at gera, tí eg havi røktað ein haga her í 15 ár. Hagin eitur Ytri partur við Norðskála. Skipanin var 160 seyðir, og alt var kenning. Um heystið bleiv allur seyðurin rikin oman um tann niðara vegin og gekk so inn og út hjá eigarunum, sum passaðu sín seyð um veturin. Mær dámdi ógvuliga væl at vera í fjøllunum, men tað var strævið at vera einsamallur røktingarmaður, tí tað var so nógv at hugsa um, men tað skulu teir eiga - eigararnir - at teir vóru allir hampamenn.
Asta og Óli 2014.
Asta (f.1931), systir Torbjørn, býr á Sandi. Ein dagin ringdi eg til hennara at fregnast um nøkur árstøl, og tann samrøðan gav eisini eyka bonus: Eg var 8 ára gomul, tá eg fór til Gjáar saman við Óluvu og Ingibjørg. Vit stóðu pyntaðar í nýggjum klæðum á gólvinum. Mamma segði, at vit fóru at ferðast, men hon kundi ikki nerta við okkum fyri smittuni. Eg minnist, hvussu ringt tað var at byrja við at fara í song, men skjótt batnaði tað, og alt bleiv so gott. Vit høvdu tað so gott við Gjógv. Tað var eitt valahús, ið eg kom í. Har var handil og telefon og tvær arbeiðsgentur: Ingibjørg í Nýggjustovu og Hanna (úr Vík). Vit kallaðu hana Vík-Hanna. Hon giftist seinni við John Niðri í Geil. Mín besta vinkona var Dea á Rætt. Vit vóru javngamlar. Eg var farin í skúla á Oyri, áðrenn eg fór til Gjáar og fór aftur frá Gjógv sum 16 ára gomul - í 1955. Eg gekk at læra at lesa í Blásastovu - hjá Jørginu, f.1883. Hon lærdi meg nógv - eisini hetta ørindið, ið ikki má fara í gloymskuna:
Gud lad os i din kundskab fremmes.
Det vi lære vi ikke må glemme
vokse med os dag fra dag
til Kristi ånde fulde nåde
der vi finde evig både
--
Jesus læri meg at lesa og alt gott at gera.
Amen


c: text/html

text:
Sandavágur / Torgið í Sandavági
Sandavágur er ein bygd í Vágum. Sandavágur er tríggjar ferðir kosin at vera best røkta bygd í Føroyum. Tað hendi í 1997, 2003 og aftur í 2008. Í Sandavági eru ymisk felagshús. Við fótbóltsvøllin er SÍF-húsið, og harumframt eru eisini onnur felagshús, t.d. kirkja, samkomuhús til kristiligar fundir og losjan Vakhús. Í bygdini er eisini ein viðarlund, Viðarlundin á Abbreyt.
Í Sandavágs kirkju stendur ein av fáu føroysku rúnasteinunum.
Í 1555 var Steigargarður lagdur til løgmansembætið. Flestu løgmenninir fluttu á Steig at búgva. Íløgmanstíðini setti løgmaður sín dám á bygdina á mangan hátt, eitt nú kirkjuna. 1816 var løgtingið avtikið og løgmansembætið niðurlagt, og Steigargarður var seldur í 1822; tá høvdu 17 løgmenn verið í hesum embætinum. Seinasti løgmaðurin æt Jørgen Frants Hammershaimb (1805 – 1816). Sonur hansara, Vencil Ulrik Hammersheimb, var føddur á Steig í 1819. Hann gjørdist væl kendur millum føroyingar, tí at hann legði grundina undir føroyska skriftmálið, og hann gav út ymsar bøkur á føroyskum. Føroyingar reistu honum prýðiligan minnisvarða á Steig í 1919.

robotstxt: allowed

filter: keep


text:
Kringvarpið: Landsstýrismaðurin í samferðslumálum vil fegin hava fleiri flogfeløg at nýta floghavnina í Vágum.
Henrik Old ivast kortini í, um útlendsk flogfeløg fara at kappast við Atlantsflog um rutuflúgving, tí nú ber til at fáa bíligari ferðaseðlar við Atlantic, um tú bíleggur í góðari tíð.
Hann heldur, at ein møguleiki er, at útlendsk flogfeløg fara at hava áhuga fyri at fyri leiguferðir - charter - til Føroya.
Landsstýrismaðurin í samferðslumálum var gestur í Degi og Viku í gjárkvøldið.
Um tú veitst okkurt, sum VP ikki veit - skriva so til vp@vp.fo


text:
Tað verður arbeitt av øllum alvi við at loysa avbjóðingina í Gundadali
Á fíggjarætlanini hjá meirilutanum i TK eru 9 mio. játtaðar til íløgur í Gundadal i 2020 og 2021. Harumframt er peningur settur av til stuðul og rakstur. Íløgujáttan skal brúkast til nýggjan vøll við sprinklaraanleggi, nýggj ljós og mastrar, sum liva upp til standardkrøvini hjá FSF og nýggja máltalvu.
Vit ynskja eitt nýmótast stadionøkið, ið umfatar ovaravøll, niðaravøll og Tórsvøll. Vit i TK eru tilvitaði um allan ungdómin, ið hvønn dag fær gleði av vøllunum i Gundadali og ti verður eisini søguliga høg upphædd sett av til Gundadal. Nógv virksemi og byggiarbeiði er i Gundadali í løtuni, nú vestursíðan av Tórsvølli verður bygd.
Tað er harmiligt, at tað just nú, at kápilskápið skuldi flytast so ljósini ikki eru tendraði um kvøldarnar. Tað verður arbeitt av øllum alvi við at loysa avbjóðingina, soleiðis at ljósini skjótt verða tendraði aftur og feløgini kunnu brynja seg til kappingarárið.
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Samrøða: Sofus Hansen um el-bilar
Samrøða: Maria Heradóttir og Astrið Breckmann um varðveita týskt sum upptøkukrav á miðnámi
Samrøða: Jacob Vestergaard, fiskimálaráðharri fyri fjórðu ferð
R7 Premier League (44) - 13. jan 2020
Leysaløtan - nýggj sending á R7 fríggjadagar
Skonnartin Kirjasteinur í Fuglafirði stendur nú í sjónum -
Innrás av skarvi í Klaksvík - VIDEO og myndir:
Miðvika við Kára P. Højgaard (7) - Gestur: Eivind Jacobsen
Mentanarlønir landsins handaðar
Eg eri stolti eigarin av 1/24 parti av einum reiðaríi
Trý plettskot
Kaj Leo leggur frá sær, sum formaður
THOR Offshore byggir flottan skrivstovubygning í Havn
Føroyska veðrið í tíðindunum hjá DR
Olivia, Bogi, Fríði og Karita komin umborð
Samrøða: "Halleluja" Sofus Hansen um nýggja tónleikaútgávu
R2-Net ger FM-net til Tingvarpið
Metis - Øll sendingin - 14. jan 2020
Innandurakapping á Tofta skúla
Marita Klein Joensen: So nú er hon endiliga her
Danir, sum ikki vilja eta halal kjøt, ilskast inn á Fødevarestyrelsen
Samrøða: Tóri Højgaard um ríkisrættarmál móti Donald Trump forseta
CNN gjørt semju við tannáring
Samrøða við Líggjas Johannesen, um Klakk og møguleikarnar við nýggja skipinum
Samband
Postboks 226
FO-600 Saltangará


text:
Vælkomin til kundatænastuna
Finn týdningarmiklar og hentar upplýsingar um ferð tína við M/F Norrönu umframt svar uppá ofta settar spurningar. Smyril Line leggur dent á at miðja ímóti at geva okkara kundum bestu uppliving, tá siglt verður við Norrönu.
Vit hava savnað týðandi upplýsingar á fylgjandi síðum - umframt svar uppá ofta settar spurningar. Um tú ikki fært svar uppá tínar spurningar her, ert tú vælkomin at seta teg í samband við okkum á tlf: +298 345900 ella send ein teldupost til booking@smyrilline.fo


text:
Tey flestu kenna til tannlæknaótta, ella ótta fyri viðgerð á tannlæknastovu. Vit kenna ofta til søgur frá øðrum, um hvussu tey upplivdu viðgerðina í tannlæknastólinum, og ofta hava vit sjálvi okkara egnu upplivingar frá tannlæknastólinum. Hesar søgur eru ofta sagdar í skemti, men fyri tey umleið 40 prosentini av fólkunum,...
Lyklaorð: Tannlæknaótti
Eg ræðist tannlæknar
Tannlæknaótti er ikki óvanligur, og kann fylla sera nógv í lívinum hjá teimum útsettu, men tað ber til at yvirvinna óttan. Fyri nógv fólk er tað at fara til tannlækna, ella at fáa viðgerð og røkt frá tannrøktara á eini tannlæknastovu, ikki bara sum at siga tað. Bara lukturin av...


text:
På kanten af paradis
Bókin er um at liva sum kristin í Turkalandi við lívinum í veð.
Turkaland var í øldir eitt kristið kjarnuøki. Í dag búgva meira enn 79 milliónir í landinum, og bara eitt hálvt prosent av fólkinum er kristið, meðan 99 prosent eru muslimar.
Alment hevur Turkaland trúarfrælsi, men veruleikin er ein annar. Tað er ikki loyvt at reka kristna missión, og tað kann kosta nógv at vera ein kristin.
Tað sannar Martin de Lange og familja hansara, tá tey flyta úr heimlandinum Suðurafrika og seta búgv í Turkalandi.
Rithøvundur: Martin de Lange & Belinda Lamprecht
Forlag: LogosMedia
Útgivin: 2018
Blaðsíður: 206


text:
Lestrartíð: 3 ár
Skúlabyrjan: August
Umsóknarfreist: 15. mars
Útbúgvingarstovnur
Glasir
Miðnámsskúlin í Suðuroy
Miðnám á Kambsdali
Útbúgvingarstaður
Tórshavn, Hov, Kambsdalur
Lestrarstuðul:
Lestrarlán:
Á náttúrubreytini verður dentur lagdur á náttúruvísindalig evni. Eisini verður dentur lagdur á almennandi evni t.d. skapandi lærugreinar og mállærugreinar.
Undirvísingin á náttúrubreytini er nakað øðrvísi enn tað, tú kennir frá fólkaskúlanum. Nógv er vanlig floksundirvísing, men bólka- og verkætlanararbeiði er eisini partur av undirvísingini. Á náttúrubreytini fært tú eisini møguleika at arbeiða sjálvstøðugt við stórum uppgávum.
Námsferðir, vitjanir og smáar verkætlanir uttan fyri skúlan og skúlatíðina eru vanlig á náttúrubreytini.
Á náttúrubreytini skal næmingurin velja nakrar vallærugreinar. Tá ið tær verða valdar, eru nakrar treytir, sum skulu tryggja, at samlaða lærugreinasamansetingin í próvnum er í samsvari við endamálið við breytini.
● Ein náttúrulærugrein (alisfrøði, evnafrøði, lívfrøði) ella støddfrøði verður lyft frá B til A.
● Ein felagslærugrein ella breytarlærugrein verður lyft frá B til A.
● Evnafrøði ella lívfrøði verður lyft frá C til B.
● Ein felagslærugrein ella ein breytarlærugrein verður lyft frá C til B.
● Ein listalærugrein (tónleikur, leiklist, myndlist ella miðlakunnleiki) á C-stigi.
Treytin fyri upptøku er, at tú hevur:
● fullført 9. flokk fólkaskúlans ella hevur samsvarandi útbúgving frá øðrum lærustovni
● lokið kravdu próvtøkur fólkaskúlans í 9. flokki í skrivligum føroyskum, donskum, enskum og rokning/støddfrøði
● lokið munnligu próvtøkur fólkaskúlans í 9. flokki, sum Mentamálaráðið hevur tikið út.
Lýkur umsøkjari ikki onkra av omanfyristandandi treytum, kann einstaki skúlin gera eina ítøkiliga meting og taka støðu eftir henni. Vilt tú verða upptikin á náttúrubreytina, skalt tú hava fingið royndarfyrireikandi undirvísing í 2 ár í minsta lagi í alisfrøði og evnafrøði.
Við prógvi frá náttúrubreytini kanst tú søkja inn á allar hægri framhaldsútbúgvingar, tó við teimum avmarkingum, sum framhaldsútbúgvingarnar seta viðvíkjandi lærugreinum og lærugreinastigum. Við prógvi frá náttúrubreytini hevur tú serliga ognað tær førleika at søkja inn á tær náttúruvísindaligu framhaldsútbúgvingarnar.
Glasir – www.glasir.fo
Miðnám á Kamsdali – www.kambsdalur.fo
Miðnámsskúlin í Suðuroy – www.midnam.fo
Lestrartíð: 3 ár
Skúlabyrjan: August
Umsóknarfreist: 15. mars
Útbúgvingarstovnur Glasir Miðnámsskúlin í Suðuroy Miðnám á Kambsdali
Útbúgvingarstaður
Tórshavn, Hov, Kambsdalur
Lestrarstuðul:


text:
Heilsuváttan til sjófólk
Fyri at sleppa at arbeiða á sjónum, skal man lúka ávís heilsukrøv. Hvørji heilsukrøv eru galdandi veldst um, hvørjum flaggi mann siglir undir. Bert góðkendir sjóvinnulæknar kunna gera heilsukanningina.
Kravið um heilsukanning kemst av, at tað til tíðir kann vera sera krevjandi at arbeiða á sjónum. Umframt at tað er krevjandi arbeiði, so kann tað verða langur vegur til hjálp, um mann gerst sjúkur.
Heilsukanningin skal taka hædd fyri heilsuni hjá tí einkulta og meta um sannlíkindini fyri, at tað gerst ein trupulleiki umborð.
Onkrar sjúkur kunna gera, at man er óskikkaður í eina tíð, men kann seinni aftur fara til sjós. Heilsuváttanin kann í onkrun førum gevast við tillagingum viðv. t.d. siglingarøki.
Ein heilsukanning av einum sjófólki kann innibera:
- Hædd og vekt
- Landroynd
- Sjón
- Kropsliga kanning
- o.a.
Hvussu umfatandi kanningin er, veldst um sjúkrasøguna hjá tí einkulta. Um tað koma viðurskifti fram í kanningini, sum gera at nærri royndir muga gerast, so verða tær bílagdar og heilsuváttanin kann skrivast, tá svarið er tøkt.
Hent at vita
- Prísur | 800 kr
- Evni | Læknaváttanir
- Leinki | Sjóvinnulæknin
- Minst til at hava við | landroynd, brillur ella linsur


text:
Hitt fyrsta almenna bræv Jóhannesar, kapittul 4
Áminning um at royna andarnar
v1
Elskaðu tit, trúgvið ikki einum og hvørjum anda, men roynið andarnar, um teir eru av Guði; tí at mangir svikaprofetar eru farnir út í heimin.
v2
Av hesum kenna tit Guðs anda: Ein og hvør andi, sum viðkennir sær, at Jesus Kristus er komin í holdi, er frá Guði.
v3
Og ein og hvør andi, sum ikki viðkennir sær Jesus, er ikki frá Guði; og hetta er Antikrists andi, sum tit hava hoyrt um, at hann kemur, og hann er longu nú í heiminum.
v4
Børn míni, tit eru av Guði og hava vunnið á teimum; tí at tann, sum er í tykkum, er størri enn tann, sum er í heiminum.
v5
Teir eru av heiminum; tí tala teir av heiminum og heimurin hoyrir teir.
v6
Vit eru av Guði; tann, sum kennir Guð, hoyrir okkum; tann, sum ikki er av Guði, hoyrir okkum ikki. Av hesum kenna vit sannleikans anda og villunnar anda.
At elska hvør annan; kærleikin er av Guði
v7
Elskaðu tit, latum okkum elska hvør annan, tí at kærleikin er av Guði; og ein og hvør, sum elskar, er føddur av Guði og kennir Guð.
v8
Tann, sum ikki elskar, kennir ikki Guð, tí at Guð er kærleiki.
v9
Í hesum varð Guðs kærleiki opinberaður okkara millum, at Guð hevur sent son sín, hin einborna, í heimin, fyri at vit skulu liva við hann.
v10
Í hesum er kærleikin: Ikki at vit elskaðu Guð, men at hann elskaði okkum og sendi son sín til at vera bót fyri syndir okkara.
v11
Elskaðu tit, hevur Guð soleiðis elskað okkum, tá eiga vit eisini at elska hvør annan.
v12
Eingin hevur á nøkrum sinni sæð Guð; um vit elska hvør annan, tá verður Guð verandi í okkum, og kærleiki hansara er fullkomin í okkum.
v13
Av hesum kenna vit, at vit verða verandi í honum og hann í okkum, at hann hevur givið okkum av sínum anda.
v14
Og vit hava sæð og vit vitna, at faðirin hevur sent sonin til at vera frelsari heimsins.
v15
Tann, sum viðkennir sær, at Jesus er Guðs sonur, í honum verður Guð verandi, og hann í Guði.
v16
Og vit hava ásannað og trúð tí kærleika, sum Guð hevur til okkara. Guð er kærleiki, og tann, sum verður verandi í kærleikanum, verður verandi í Guði og Guð í honum.
v17
Í hesum er kærleikin vorðin fullkomin hjá okkum, at vit hava frímóð á dómadegi; tí at, eins og hann er, soleiðis eru eisini vit í hesum heimi.
v18
Ótti er ikki í kærleikanum, men hin fullkomni kærleikin rekur út óttan; tí at ótti hevur í sær revsing; men tann, sum óttast, er ikki fullkomin í kærleikanum.
v19
Vit elska, tí at hann elskaði okkum fyrst.
v20
Um einhvør sigur:  > og hann hatar bróður sín, hann er lygnari; tí at tann, sum ikki elskar bróður sín, sum hann hevur sæð, hvussu kann hann elska Guð, sum hann ikki hevur sæð?
v21
Og hetta boðið hava vit frá honum, at tann, sum elskar Guð, eigur eisini at elska bróður sín.


text:
Tinglýsing
Tinglýsingar í akfarsbókini, av leysafæi, av fastari ogn v.m.
1. februar 2006 kom tinglýsingin undir Innlendismálaráðið, fyri síðani at gerast ein partur av Umhvørvisstovuni 1. juni 2007. Tinglýsingin hevur verið fyrisitin av danska Domstolsstyrelsen fram til 2006.
Skjalabólkar, ið tinglýsingin umsitur:
- Akfarsbók: Ásetingarnar um akfarsbókina komu í gildi 1. januar 2015. Frammanundan vóru allar skrásetingar partar av leysafænum. Akfarsbókin er býtt í hesar bólkar:
- Lániskjøl
- Avlýst
- Onnur skjøl
- Leysafæ: Her verður alt leysafæ skrásett. Áðrenn 2015 vóru allar skráetingar, sum nú eru í akfarsbókin partur av leysafænum. Leysafæ er býtt í hesar bólkar:
- Skrásett leysafæ
- Avlýst leysafæ
- Fastar ognir: Fastar ognir eru býttar í hesar bólkar:
- Ognarheimildarskjøl
- Lániskjøl
- Onnur skjøll
- Útskriftir viðv. fastari ogn


text:
Tíðindi
8. oktober 2019
Hetta er gjørligt, tí Námsvísindadeildin hevur fingið styrk frá Fulbright, ið fíggjar eina vitjan hjá amerikanskum granskara til Føroya í tvær vikur komandi ár.
Valið fall á James Spillane, ið er professari á Northwestern University í Chicago.
James Spillane er mest kendur fyri sítt ástøði um, at leiðsla er nakað, sum hendir í verki, og at hon er spjadd út í organisatiónini.
Ástøðið er gjørt við skúlanum í huga, men kann uttan stórvegis broytingar eisini nýtast á dagstovna- og serstovnaøkinum. Onnur starvsøki kunnu eisini nýta ástøðið við onkrum tillagingum.
James Spillane fer at halda flestu fyrilestrarnar, men eisini fer Jóhannes Miðskarð, ph.d. og adjunktur á Námsvísindadeildini, at halda fyrilestur um spjadda leiðslu í Føroyum.
Av tí, at Fulbright fíggjar arbeiðsløn og ferð hjá James Spillane, so verður skeiðsgjaldið lágt.
Skeiðið vendir sær bæði til fólk í leiðslu og til vanlig starvsfólk, tí hesi, sambært Spillane, í verki eisini eru við í spjaddu leiðsluni.
Meira kunning um skeiðið kemur seinni.
Kelda: setur.fo
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Jú, tað er væl skiljandi, at Sjúrður Skaale (evnaligur sjónleikari og politikari) tekur at “rygg-svimja” av aftur “offurs-helluni”, sum hann bleiv skolaður upp á av “klippi-pjøssi-seansuni” undir autoriteru rannsakan SvFs í átrúnaði v. m.
Eg eri sjálvur hart “uppdrigin” í tílíkum trúar- dystum – so meg skakar einki longur.
Lýsingar
Ó-lýsingar av kristiligum fólkum eru eitt rættiliga fortugt evni í bókmentum og filmum. Eg havi lisið mangt um hetta fyribrigdið - bæði fyri og ímóti – frá ungum av. Eg las Williamsa “Den sorte gryde” sum hálvvaksin, og nú á búnum aldri kom Carl Jóhan við sínum “Ó-søgum” – har ið eg nærum fekk heming – av orðafloyminum(!).
Hinvegin hevur høvuðspersónurin í tí gomlu, svørtu bókini vituliga hugtikið og órógvað mong menniskjur um lond í tíð og tíma.
Og um Móðir Teresa skilti meiri um lívið og læruna hjá tí “Einsama Nazarearanum”, enn eitt nú teir samtíðar so kendu og mestsum genialu heimspekingarnir og Nobelprís-vinnararnir (og skyldmenn, forrestin) Albert Schweitzer í frumskóginum í Lambaréné, Gabon og Jean-Paul Sartre á Café de Flore í París - ella trællurin - neyðars Klávus - í “Feðgar á ferð” - tað kunnu vit bara meta um.
Børn
Jú, tað er vituliga skeivt at ræða børn og ung. Uttan undantak. Tó hendir hetta. Hvønn dag. Og blaðfólk og journalistar eru als ikki undantikin. Tíverri.
Og so undrast tú hinvegin mangan yvir barnanna serstøku evnir - at sálda millum “fupp og fakta”. Tak t.d. tey makabru/ræðuligu spølini, sum børn nú um stund hugna sær við til svøvnloysis. Ella “Fjøru-trøllið” í SvF:
Á sinni táið mammurnar mestsum svímaðu frá hond, ommurnar fingu kamfurdroparnar fram, meðan børnini rá-hugnaðu sær (?). Varð sagt.
Sjónvarpsfólk eru eisini menniskju, og eru sum vit onnur befongd við fáfongd. Og tey vilja fegin avdúka sínar fortreffiligheitir. Og summi hava lættari við at koma fram at í ljósmálan í miðlunum enn onnur. Og hevur redaktørurin tá av óvart ella av gáloysni jordað sína (einu?) talent - so kann úrslitið verða hareftir.
Tí eingin flokkur, felagsskapur, heim ella land eiga at verða dømd - bara út frá tí mest ekstrema luttakaranum.
Innihald
Maðurin av Skála í fyrru sendingini var greiður (mundi helst ána, at hetta ikki kom at rigga i longdini?). Tí frásagt varð uttan beiskleika. Kortini hugsaðu helst tey flestu framman fyri gluggan, meðan leikur fór, meiri um familjuna - børn hansara, sum skuldu í skúla morgunin eftir – í henda happingar “hel-heim” - fyri mangar minnilutar...?
Og mamman í seinnu sendingini fekk gjølla sagt frá síni og sonarins kvølum. Eingin ivi um tað.
Men journalistiskt tað veikasta liðið í báðum sendingunum higartil var tó myndavalið í seinnu sending og tann stemningsløddi tónleikurin afturvið - yvirhøvur.
Hvat nú?
Boðabrot kunnu vera ymisk, og tað triðja er ofta tað størsta. So nú fáa vit at síggja.
Og vit hava helst eisini øll tørv á - við høvi - at lesa ta rannsakandi taluna, sum finst í 5. kapitli hjá Matteusi.
Og hvat er nú at taka til - í kyrrindum?
Jú, kanska ber eitt nú til at leggja fløguna við Ingálvi av Reyni á fløguspælaran.
Ingálvur var fyri mong eitt ásýniligt og lítillátið menniskja, sum tó skaraði væl framúr sum teknari, listamálari og sangari - og sum sunnudagsskúlalærari eisini.
Arnstein Niclasen
Um tú veitst okkurt, sum VP ikki veit - skriva so til vp@vp.fo


text:
Skráin fyri Tórskvøld
Niðanfyri kunnu tit síggja og taka niður skránna til Tórskvøld í Aalborg, sum verður komandi fríggjakvøld í Kayerødsgade 43, 9000 Aalborg. Tórshavnar kommuna, Hugskotið og Føroyingafelagið í Aalborg skipa fyri tiltakinum, sum er stuðlað av Atlantic Airways, Smyril Line og OKKARA.
Á Tórskvøld hevur tú høvi at hoyra um spennandi møguleikarnar í Tórshavnar kommunu, áhugaverdar og aktuellar íverksetararsøgur úr Hugskotinum, njóta tónleik við dugnaligu Elinborg Pálsdóttir, fáa okkurt gott og føroyskt í magan og at enda kanst tú verða tann hepni vinnarin av tveimum SVEIGGJ ferðaseðlum frá Atlantic Airways ella einum flytipakka frá Smyril Line.
Tiltakið er ókeypis og tilmelding fer fram við at senda ein teldupost á torskvold@torshavn.fo, har ið tit skriva, hvussu nógv tit verða.
Tað er avmarkað atgongd til tiltakið.
Hvar: Kayerødsgade 43, Aalborg
Nær: Fríggjadagin 1. mars 2019 kl. 19.00


text:
Úrmælingur ella bandittur?
At siga seg undan politiskum hafti og skriva óhefta frágreiðing um Nólsoyar Páll, sýnist flestu føroyingum ógjørligt. Soleiðis er eisini við bókini hjá Rolf Guttesen, har sagt verður, at hvør setningur er dokumenteraður og kann eftirkannast.
Upprunin til bókina
Upprunin til bókina, sambært útvarpssamrøðu við Rolf Guttesen, er, at hann í ørindum á Norðoyri hittir mann, og eg endurgevi: “Eg minnist enn mergjaðu orðini um Nólsoyar Páll. “Tú skalt vita, at her norðuri er hann ongin stórur maður””. Tá ið ein kallar slíka útsøgn mergjaða, er tað væl tí, at man fær sínar fordómar váttaðar.
At skriva útsøgnir í bók sum, at “Myrkjanoyri og Uppistova á Norðoyri var kastibløka millum Nólsoyar Páll og høgu harrarnar í Havn”, er ósakligt og reinur heilaspuni uttan keldutilfar.
Í samrøðu við Sosialin sigur Rolf Guttesen, og eg endurgevi: “Um orsøkina, at oyramaðurin einki helt um Nólsoyar-Páll. – Nólsoyar Páll varð giftur við yngstu bóndadóttrini, men kortini fekk hann ein áttamarkagarð úti á Oyri. Tann elsta dóttirin, sum vanliga plagdi at fáa mest tillutað, fekk bara ein fýramarkagarð. Eg spurdi, hví tað endaði soleiðis. Tá fekk eg svarið, at Nólsoyar-Páll hevði forbindilsi til Havnar. Kanska hevur tað nakað við tað at gera,” sigur Rolf Guttesen.
Aðrastaðni í samrøðuni verður sagt. “Fyrra konan hjá honum doyði, men hann giftist skjótt aftur við eini bóndadóttur úr Uppistovu á Oyri. Hann bygdi á Biskupsstøð”.
Eg kann upplýsa, at kona Nólsoyar Páll var ikki úr Uppistovu á Oyri. Hon var úr Norðurstovu úr Gerðum. Eldra systir hennara arvaði Norðurstovugarð - ellivu merkur. Maður hennara, Óli Petersen, ið var tilstundandi festari á Oyri - 12 merkur -, gav Nólsoyar Pálli 8 merkur av garðinum á Oyri og systur sínari 4 merkur.
At nakar søgufróður maður úti á Norðoyri veit nakað um Nólsoyar Páll, ið vit onnur ikki vita, er nýtt fyri okkum, sum kenna nakað til Norðoyri.
Hetta má sigast at vera eitt sera ósakligt grundstøði at byggja eina bók á.
Biskupsstøðgarðurin
Guttesen heldur fram: “Umframt standmyndir, gøtunøvn og annað, verður eitt hús í Klaksvík bygt í gamlan stíl, sum verður kallað Hús Nólsoyar Páls”.
“Biskupsstøðgarðurin” (hús Nólsoyar Páls) er ein endurbygging av garði Nólsoyar Páls, Nólsoyar Páls til heiðurs. Tað var Jákup bóndi, bátasmiður og langabbasonur Nólsoyar Páls, sum máldi húsini upp, og seinni teknaði systirsonurin, Poul Nolsøe Kjølbro, húsini eftir uppmálingini. Hetta var gjørt eftir áheitan frá Roberti Joensen, søgumanni og skrivara hjá Klaksvíkar Kommunu.
Keldur at Biskupsstøðgarðinum
Jákup Biskupsstøð, vanliga nevndur Jákup bóndi, var langabbasonur Nólsoyar Páls. Hann var føddur á Biskupsstøðsgarðinum í 1867. Hann giftist inn hagar, og fimm av hansara seks børnum eru fødd á garðinum. Apolonia (dóttir Nólsoyar Páll) búði undir sama taki. Jákup bóndi var 22 ára gamal, tá ið Apolonia andaðist.
Í 1905 flutti Jákup bóndi, 38 ára gamal, í egin hús, sum hann hevði bygt við síðina av Biskupstøðsgarðinum. Garðurin, ið Nólsoyar Páll bygdi, var standandi 20 ár eftir hetta. Jákup bóndi var virkin til 94 ára aldur, og andaðist hann 96 ára gamal í 1964. Tá var eg, undirritaði, átta ára gamal, og sonur hansara, abbi mín Hans Biskupsstøð, 68 ár (f. 1896 og andaðist í 1984). Dóttir hansara, móðir mín Brita Black, er í dag 90 ára gomul og við sítt fulla vit. Hesi eru mínar keldur viðvíkjandi Biskupsstøðgarðinum. Ongin søgufrøðingur hevur verið á gátt og tosað um hesi viðurskifti; nógv av tí sum er skrivað eru gitingar og skeivleikar.
Nólsoyar Páll búði ongantíð á Norðoyri. At børn eru tilskrivað ávíkavist Uppistovu ella Biskupsstøð í kirkjubókini merkir ikki, at ein býr har. Meir um hetta, tá ið annað høvi býðst.
Tá ið bókin hjá Rolf Guttesen byggir á skeivar upplýsingar, og onki keldutilfar oyramanninum viðvíkjandi, kann eg ikki taka bókina í fullum álvara. Jú, eg havi lisið bókina, men eri eg ósamdur í fleiri av niðurstøðunum. Eg sakni keldutilfar, ið annars er til skjals, sum mótprógva fleiri av pástandunum, sum bókin kemur við. Men tað tænir kanska ikki endamálinum.
Vinarliga
Archibald Black


text:
7. februar 2012 varð Tryggari Internetdagurin hildin, sum Dátueftirlitið stílaði fyri saman við Býarbókasavninum í Havn. Dagurin varð hildin í yvir 70 londum kring heimin, og var hetta triðju ferð, at hann varð hildin í Føroyum. Tema’ið fyri degnum var connecting generations and ecucating each other.
Dátueftirlitið varð á Býarbókasavninum í Havn allan dagin, har skipað varð fyri ymiskum kappingum, framløgum v.m.
Úrslitið av teknikappingini
Í sambandi við Tryggari internetdagin tann 7. februar 2012 skipaði Dátueftirlitið saman við Býarbókasavninum fyri teknikapping fyri børn í forskúlaaldri. Allir barnagarðar og forskúlar í landinum vóru kunnaðir um tiltakið og fingu eina skabelón, sum ímyndaði eina farteldu at tekna á.
Samanumtikið má sigast, at børnini hava tikið sera væl undir við teknikappingini.
Tá avtornaði vórðu innkomnar 213 tekningar, ið allar á hvør sín hátt royndu at lýsa eina góða uppliving við internetinum. Ein dómsnevnd varð sett at meta um allar innkomnu tekningarnar fyri at finna tær tríggjar bestu tekningarnar, ið allar vinna ein Nintendo DS. Haraftrat varð besta tekningin útgivin sum GoCard.
Vinnari av teknikappingini gjørdist Marið Neslíð av Toftum. Hon vann ein Nintendo DS umframt at tekning hennara varð útgivin sum GoCard. Næst henni gjørdust Emilia Hjaltadóttir úr Sandavági og Dánial Behrens úr Havn. Tey bæði vunnu somuleiðis ein Nintendo DS í part.
Nr 1. Tekningin hjá Marið Neslíð av Toftum
Nr. 2 Tekningin hjá Dánial Behrens úr Havn
Nr. 3 Tekningin hjá Emiliu Hjaltadóttur úr Sandavági
5 góð ráð
Dátueftirlitið og SSP ráðgevingin gjørdu í fjør avtalu um at samstarva um Trygd á netinum í fólkaskúlunum í 2012. Úrslitið av samstarvinum er, at 4. flokkar í landinum í tíðarskeiðnum 3. januar – 7. februar 2012 hava arbeitt við evninum TRYGGARI Á NETINUM. Børnini hava arbeitt við evninum elektroniskt samskifti hjá børnum, og endamálið er at læra børnini um trygga ferðslu á netinum, læra tey at verja sínar upplýsingar og sítt privatlív, og annars hvar markið er fyri hvat er loyvt og ikki loyvt at gera á netinum.
Dátueftirlitið skipaði í samstarvi við SSP-ráðgevingina í hesum sambandi fyri einari kapping millum 4. flokkar í landinum, har flokkarnir høvdu høvið til at koma við 5 góðum ráðum til trygga ferðslu á internetinum.
Nógv góð uppskot komu inn til kappingina, har flest øll ráðini vendu sær til børn ella sum heild til øll um góðan sið og atburð á netinum. Ein flokkur skilti seg tó serliga frá hinum flokkunum. Hetta var 4. flokkur í Eysturskúlanum, ið hevði gjørt 5 góð ráð til foreldrini um, hvussu tey kunnu stuðla og hjálpa barninum á netinum, og tískil vann hesin flokkur kappingina.
Ráðini hjá 4. flokki í Eysturskúlanum eru soljóðandi
1. Lær teg at brúka internetið, so tú kanst hjálpa barninum at brúka tað rætt
2. Tosa við barnið um fyrimunir og vansar við internetinum
3. Vís áhuga og fylg við, hvat barnið ger á internetinum, t.d. um heimasíðurnar, sum barnið vitjar eru hóskandi og tryggar
4. Fylg teimum aldursmørkum, sum spøl og heimasíður seta
5. Tosa við børnini um, hvussu tú samskiftir á netinum, og um tað, sum børnini vilja leggja út (t.d. myndir, filmar o.a.)
Vinnandi flokkurin vann 1 tíma við bowling í Bowlinghøllini á Hálsi við tilhoyrandi matskrá.
Tryggari internetdagurin í 2013 varð hildin 5. februar, har tema’ið var “Online rights and responsibilities”. Dátueftirlitið nýtti dagin at seta nýggju heimasíðuna www.strikameg.fo á stovn.
Dátuefturlitið fær javnan áheitanir frá skúlum, ið ynskja at hoyra okkara framløgu um tryggari ferðslu á netinum. Framløgurnar kunnu verða í skúlatíð fyri næmingunum á skúlanum, har tað í høvuðsheitum er bóklingurin “Tað er tín avgerð 2”, ið verður gjøgnumgingin, samstundis sum ymiskir stuttfilmar verða vístir, ið varpa ljós á vandarnar, ið kunnu standast av internetsamskifti.
Dátueftirlitið kann eisini halda framløgu fyri foreldrunum um kvøldið til felags foreldrafund, har foreldrini verða kunnaði um, hvat innihaldið í bóklinginum er, og har foreldrini fáa góð ráð um hvussu tey best kunnu leiða børn síni gjøgnum vandarnar á netinum. Framløgurnar eru ókeypis og verða hildnar eftir umbøn frá skúlunum.
Framløgur fyri næmingum í 2012
– Frískúlin í Havn
– Frískúlin við Hoyvíkstjørn
– Tórshavnar Kommunuskúli
– Hoyvíkar Skúli
– Venjingarskúlin
– Stranda Skúli
– Lesandi á Fróðskaparsetrinum um gransking
– Skúlin við Løgmannabreyt – temadagur
Framløgur fyri foreldrum í 2012
– Frískúlin í Havn
– Tofta Skúli
– Skúlin við Løgmannabreyt
– Kaldbaks Skúli
– Eysturskúlin
Framløgur fyri næmingum í 2011
– Føroya Handilsskúli
– Miðvágs- Sandavágs Skúli
– Eysturskúlin
Framløgur fyri foreldrum í 2011
– Sandoyar Meginskúli
– Kollafjarðar Skúli
– Hósvíkar Skúli
– Venjingarskúlin
– Argja Skúli
Sum foreldur er tað ofta trupult at vita, hvussu vit skulu bera okkum at viðvíkjandi spurninginum um børn á internetinum, og tí verða her nøkur góða ráð til foreldur endurgivin
Góðtak at elektroniskir samskiftismiðlar eru vorðnir ein partur av gerandisdegnum hjá børnum og ungum. Fartelefonin og internetið eru komin fyri at vera, og tú kanst eins væl taka í hondina á barninum og leiða tað gjøgnum vandarnar á netinum. Vís vegin – eins og í ferðsluni.
Tosa við tey. Sum foreldur hevur tað týdning at hava áhuga fyri, hvat børnini gera, tá tey eru á netinum og at tosa við tey um tað fyri á henda hátt betur at skilja, hvat tey fáast við á netinum, og hvussu tey nýta fartelefonina.
Kunna teg og fylg við. Vitja tær síður, sum tey ungu vitja Kjatta send ein sms, spæl við – royn sjálv. Vís áhuga í staðin fyri ótta, sum ofta kemur av vantandi kunnleika til hesar nýggju samskiftismøguleikar.
Lat vera við at seta forboð – men set ístaðin realistisk mørk. Ger t.d ein politikk fyri nýtslu av interneti, fartelefon, myndatólinum í telduni, spølum v.m saman við børnunum.
Minst til at forvitni og at royna, hvussu langt tú kanst fara, eru nátúrlig, og at tín ábyrgd ikki bara er at siga nei, men at vera tann vaksni, ábyrgdarfulli sparringspartnarin, tá mørk skulu roynast.
Lurta eftir børnunum, tá tey royna at taka teg við. Lurta eisini eftir tí, sum ikki verður sagt. Legg merki til broytingar í teirra atburði. Eru tey kedd ella stúrin?
Ella sagt við øðrum orðum
Tosa saman. Besta keldan til kunnleika um, hvat títt barn ger á netinum, er barnið sjálvt. Tosa og lurta. Hvørjar síður vitja tey? Hvønn eru tey vinir við? Hvønn eru tey ikki vinir við? Hvat gera tey, um tey koma út fyri onkrum keðiligum ella ótespiligum á netinum, hvønn tosa tey tá við? Á hendan hátt fært tú ein betur kunnleika til on-line lívið, tey liva, og kanst betur hjálpa og stuðla teimum.
Lær tey um persónsvernd. Tosa við tey, um at tey hava ábyrgdina av tí, tey hava lagt út á internetið, eins og blaðstjórar hava ábyrgdina av tí, sum verður skrivað í bløðunum. Tað hevur stóran týdning, at tey hugsa seg væl um, hvørja ferð tey skriva um seg sjálvi ella onnur í kjatti, bloggum, heimasíðum og øðrum á netinum. Sama er galdandi fyri myndir. Tað er altíð ein góður skikkur at fáa samtykki frá tí, sum er á myndini, áðrenn hon verður løgd á netið. Ofta er hetta eisini eitt lógarkrav.
Tað hevur týdning, at tey fáa at vita, at ongin er anonymur á netinum og at vit øll lata elektroniskar slóðir eftir okkum. Slóðir, sum onnur kunnu nýta ella misnýta, um ein er óheppin.
Samstarv millum Dátueftirlitið og SSP ráðgevingina
Dátueftirlitið og SSP ráðgevingin hava gjørt avtalu um at samstarva um Trygd á netinum í fólkaskúlunum. Hetta samstarv byrjaði í 2012. Úrslitið av samstarvinum er, at 4. flokkar kring landið í tíðarskeiðnum januar – februar á hvørjum ári arbeiða við evninum TRYGGARI Á NETINUM.
Evnið er elektroniskt samskifti hja børnum, og endamálið er at læra tey at ferðast tryggari á internetinum, læra tey at verja sínar upplýsingar og sítt privatlív og annars hvar markið er fyri, hvat er loyvt og ikki loyvt at gera á netinum.
Undirvísingartilfarið, ið nýtt verður, er bóklingurin ”TAÐ ER TÍN AVGERÐ 2” og ”SAMSPÆLIД.
Um orsøkina til samstarvið verður sagt at, “Elektroniskir samskiftismiðlar eru vorðnir ein partur av gerandisdegnum hjá børnum og ungum. Fartelefonin og internetið eru komin fyri at verða, og neyðugt er at leiða børn og ung gjøgnum vandarnar á netinum.”
Vitjað skúlar saman
Dátueftirlitið og SSP-ráðgevingin hava eisini verið til felags foreldrafundir kring landið. Skráin hevur verið soleiðis, at Dátueftirlitið fyrst hevur greitt foreldrunum frá trupulleikunum, ið børn teirra kunnu møta á internetinum, og hava fingið innlit í undirvísingina og tilfarið, sum børnini arbeiddu við í januar/februar mánaði. Síðan hevur starvsfólk hjá SSP-ráðgevingini býtt foreldrini í bólkar, har tey hava arbeitt víðari við ymsum konkretum trupulleikum.


text:
Ókeypis ráðstevna, ið setur sjóneyka á hvussu arbeiðsmarknaðurin kann vera viðvirkandi til eina góða integratión og hvat fyri avbjóðingar kunnu vera hjá tilflytarum, at skapa sær eina innihaldsríka yrkisleið her í Føroyum.
Fyrilesturin er partur av Diversity week, sum Tórshavnar kommuna skipar fyri. Endamálið við Diversity-vikuni er at varpa ljós á mentanarliga fjølbroytni í Tórshavnar kommunu og at styrkja millummentanarliga huglagið millum fólk, ið her búgva.
Jon Rogstad er granskingarstjóri hjá FAFO í Norra. Hann hevur granskað í arbeiðsmarknaðinum og integratión og fer at hava eina framløgu um hetta.
Heitið á framløguni verður: Arbeidsliv og integrering – hva sier forskningen?
Rogstad lýsir tað fjølmentanarliga arbeiðslívið. Hvussu er tað hjá Ahmen at søkja arbeiði? Og hvat leggja arbeiðsgevarar vekt á, tá teir seta nýggj fólk?
Elisabeth Holm, PhD. lesandi á Heriot-Watt University, David Im, integratiónssamskipari á Útlendingastovunu og Elsa Jóhanna Høgenni, starvsfólkaleiðari hjá Tórshavnar kommunu, hava hvør sínar 20 minuttir at siga, hvussu tey í virki sínum uppliva føroyska arbeiðsmarknaðin og integratiónina av tilflytarum okkara. Serliga í mun til møguleikar tilflytarans, at skapa sær eina yrkisleið og geva tey eisini sítt boð uppá, hvussu tær avbjóðingar, íð møguliga eru, kunnu loysast.
Kaffi og okkurt gott til góman verður at fáa í millum framløgurnar.
Øll eru vælkomin. Framløgurnar vera á norskum, føroyskum og enskum.
Um tú veitst okkurt, sum VP ikki veit - skriva so til vp@vp.fo


text:
- Uppskot ið kann seta tankar í sving fyri at basa miðbýar ferðsluni, skrivar borgari í Havn, sum hevur sent hesa myndina.
- Henda leið (strongur) er kommunal líka frá Norðurlandahúsinum, har felags parkeringsøki kann gerast.
- Leiðin gongur so framvið Svimjihylin, Ítróttarhøllina, Stadion, Gundadal, tennisvøll, flogbóltshøll, Listaskálan, Viðarlundina, SMS, Sjónleikarahúsið, Auto, Steinatún og oman í miðbýin.
Eitt sindur av íblástri kann eisini finnast á "Metro Landsins" á Facebook. Har er m.a. eitt metrokort fyri Havnina: trýst her
Um tú veitst okkurt, sum VP ikki veit - skriva so til vp@vp.fo


text:
Virgar og Vitri lesa í bløðunum, at køkurin á einum barnaheimi er knústur sundur, og at tað eru dreingir, sum búgva á heiminum, sum hava gjørt hetta. Virgar og Vitri vita við tað sama, at helst er vinur teirra Snoddi ein av illgerðarmonnunum. Men hví hava Snoddi og aðrir borið seg soleiðis at?
Virgar og Vitri gera av at finna sannleikan í hesum málinum. Í sama viðfangi hittir Virgar Lenu, og so verður alt so nógv øðrvísi!
Men Virgar og Vitri bakka ikki, tá ið teir eru farnir at stríðast fyri tí, teir halda vera rætt.
Aftur


text:
9. mai 2012
Kunningarfundur sunnukvøldið 13. mai kl. 18.
N˙ planeringin av °kinum er framd, og byggingin av Betesda er byrja, verur ein kunningarfundur sunnukv°ldi 13. mai kl. 18 Ý Betesda ß KlaksvÝksvegi 72.
Tveir mßnair eru n˙ lidnir, sÝani samkoman flutti ˙t ß KlaksvÝksveg, har Štlanin er at halda til, inntil nřggja Betesda stendur liugt ß Biskupsst° helst mˇti sumri komandi ßr.
Umframt at kunna verur um byggingina, vera vÝstar onkrar myndir frß niurt°kuni og sÝani tilrigging av Betesda ˙ti ß KlaksvÝksvegi.


text:
Kom væl frá byrjan, tá tú skalt gera íløgur
Møguleikarnir eru nógvir, um tú ætlar at royna teg sum íleggjara.
At gera íløgur í virðisbrøv kann vera eitt áhugavert ískoyti til eina samansparingarkontu. Tínar íløgur kunnu verða settar saman av ymiskum íløgusløgum, ið hvør sær vekta ymiskt alt eftir tínum íløguprofili.
Ymiskir íløgumøguleikar
Tað eru nógvir ymiskir íløgumøguleikar at velja ímillum. Tú kanst velja, um tú sjálvur vilt gera íløgurnar, ella um vit skulu gera tað fyri teg. Set teg í samband við okkum, so vit kunnu finna bestu loysnina til tín.
Les meira um tínar íløgumøguleikar her:


text:
Ný- og umbygging á Landssjúkrahúsinum
Skipan av arbeiðinum við H-bygninginum og øðrum verkætlanum og samstarvið við Landsverk.
Landsverk ráðgevur Landssjúkrahúsinum (LS) og Heilsumálaráðnum í sambandi við ný- og umbyggingar av landsins ognum, umframt viðlíkahald. Formliga virkar Landsverk sum byggiharri fyri verkætlanunum og hevur Landsverk eisini ræðisrættin yvir íløgujáttanini. Alt virksemi verður gjørt í samstarvi við Bygginevndina á LS.
Í sambandi við størri umbyggingar og nýbyggingar eru stigini sum Landsverk ráðgevur um vanliga:
Innleiðandi ráðgeving
Ráðgeving viðv. Byggiskrá
Skitsuprojekt
Forprojekt
Høvuðsprojekt (detailprojekt)
Eftirlit við byggiarbeiðinum
Bjóðar arbeiðini út, og ger sáttmálar við ráðgevarar og byggifeløg vm.
Fíggjarstýring
Landsverk hevur áyrgdina av at ásettu fíggjarkarmar verða hildnir og tað verður gjørt í tøttum samstarvi við bygginevndina á Landssjúkrahúsinum.
Tíðarætlan fyri H-bygningsverkætlanartilgongdina
Byggiskrá, oktober 2012
Dagført skipanaruppskot, januar 2015
Prosjektuppskot, mai 2015
Forprojekt, september 2015
Høvuðsprojekt, mars 2016
Útboð, apríl 2016
Avgrevstur byrjar 23. februar 2015
Byggja 2016 til 2021
Liðugt 23. februar 2021
Fylg við byggingini "live" umvegis vevmyndir her.
Verklagslógin vm. fyri ný- og umbygging
Lógaruppskotið vm. frá 2011
Broytingarlógaruppskotið vm frá 2013
Galdandi verklagslóg
Fíggjarkarmar
Samlaða játtanin til verkætlanina fyri tíðarskeiðið 2009-2019 er 652,6 mio. kr.
Bygginevndin á Landssjúkrahúsinum
sjúkrahússtjóri
Jóan Símun Saltá, depilsleiðari, Tænastudepilin
Tórmóður Stórá, leiðandi yvirlækni, Psykiatriski depilin
Selma Davidsen, Heilsu- og Innlendismálaráðið
Gunnvá Guttesen, Medisinski depilin
Bjarni á Steig, yvirlækni, Medisinski depilin
Landsverk er fast umboðað við
Bogi Dam Jacobsen og Jón Ó. Sólsker.
Bygginevndin skal virka fyri, at íløguvirksemið verður framt á besta og skynsamasta hátt, og hevur skyldu at tryggja, at neyðug hoyring av fak- og starvsfólkabólkum fer fram.
Bygginevndin hevur skyldu at kunna aðaðráðið um meira týðandi mál, ið koma fyri í bygginevndini, og skal gera tilmæli um góðkenning av skitsu- og detailprojektum.
Nevndin hevur vanliga fund 2 ferðir um mánaðin.
Sí kunning og myndir frá verkætlanini á heimasíðuni hjá Landsverk
Arbeiðsbólkar
Fylgjandi arbeiðsbólkar hava arbeitt við at greina ymisk viðurskifti í sambandi við byggiskrá.
1. Seingjadeildir-bólkurin, ið eisini fevnir um burðardeild
2. Psykiatri-bólkur
3. Tøkni-bólkur
4. Logistikk-bólkur
5. FAME-bólkur (Felags akutt móttøkueind)
6. Vistaveitingar-bólkur
7. Rehabiliterings-bólkur


text:
Til barnagarðin verður søkt eftir 1 námsfrøðingi at arbeiða 30 tímar um vikuna, tíðaravmarkað frá 17.02.2020 til 15.01.2021, fyri námsfrøðing í barsilsfarloyvi.
Vit vænta at umsøkjarin:
- Hevur hug og áræði at skapa ein fjølbroyttan og tryggan dag saman við børnunum
- Dugir at seta seg inn í støðuna hjá tí einstaka barninum
- Hevur hug og hegni at arbeiða við teimum møguleikum, sum stovnurin og nærumhvørvið leggur upp til
- Hevur hug at røra seg og vera nógv úti í náttúruni
- Hevur góð samstarvsevnir og kann taka ábyrgd
- Er námsfrøðiliga fakliga áhugað/-ur og er við til at menna tað námsfrøðiliga arbeiðið
Vit bjóða
- Góðar og rúmligar starvsfelagar
- Møguleika fyri fakligum íblástri
- Felagsrúm við góðum møguleikum til rørslu o.a.
- Gott spæliøkið, beint við hagan og Toftavatn
- Eitt nærumhvørvi við góðum møguleikum til náttúruuplivingar av ymiskum slag
- Arbeiðsumhvørvið, har vit leggja dent á at hava tað gott saman
Um okkum
Barnagarðurin á Svangaskarði liggur í náttúruvøkrum umhvørvi oman fyri bygdina við stadionøkið og beint við hagan.
Á stovninum eru 5 barnagarðsstovur og 3 vøggustovur.
Í okkara arbeiði leggja vit stóran dent á tað sansamotorisku menningina hjá børnunum.
At vit røra okkum og eru úti í náttúruni, hevur týdning í okkara námsføðiliga gerandisdegi og at vit saman skapa eitt fjølbroytt og mennandi umhvørvið, har børn og vaksin trívast.
Vit hava góðar umstøður bæði inni og úti.
Lønin er sambært sáttmála millum Føroya Pedagogfelag og Kommunala Arbeiðsgevarafelagið.
Meira fæst at vita um starvið við at venda sær til Tóru Johannessen leiðara á tlf 565021.
Umsóknir
Umsóknir saman við prógvum og møguligum viðmælum skulu verða Nes kommunu í hendi í seinasta lagi 26.01.2020.
Nes Kommuna
650 Toftir
www.nes.fo
nes@nes.fo


text:
(Mynd: Kvf)
Andstøðan sterkari eftir løgtingsvalið
Fólkaflokkurin
gjørdist sum væntað størsti flokkur á tingi á løgtingsvalinum leygardagin. Sannlíkasta
samgongan verður tískil millum Fólkaflokkin, Sambandsflokkin og Miðflokkin. Men
Aksel V. Johannesen hevur ikki lagt kongin enn.
- Enn síggi eg nakrar møguleikar, og fyrr enn eg havi tosað
við nakrar av hinum floksformonnunum, latið eg ikki initiativið at skipa
samgongu til nakran annan, segði formaður javnaðarfloksins og sitandi løgmaður,
Aksel V. Johannesen, tá valúrslitið var greitt leygarkvøldið.
Men lítið bendir á, at løgmaður fer at fáa sín vilja. Til
dømis vísti formaðurin í Sambandsflokkinum, Bárður á Steig Nielsen, aftur at
skipa samgongu saman við Javnaðarflokkinum og Tjóðveldisflokkimum.
Stór útskifting
Stór útskifting fór fram á løgtingsvalinum, og mong av kendu
andlitunum á tingi fullu. Teirra millum, sum ikki vórðu afturvald, var
formaðurin í Sjálvstýri, Jógvan Skorheim. Javnaðartinglimirnir Rigmor Dam,
Eyðgunn Samuelsen, Kristianna Winther Poulsen og Jónleif Johannesen fullu
eisini.
Tjóðveldi misti tingformannin seinastu fýra árini, Páll á
Reynatúgvu, sum ikki varð afturvaldur. Aftrat honum fullu hesi
tjóðveldisfólkini: Katrin Kallsberg, Pauli Trónd Petersen, Óluva Klettskarð,
Magni Arge og Ingolf S. Olsen, sum hevur sitið á tingi sum eykamaður stóran
part av seinastu tingsetuni.
Í løtuni sær út til, at bæði Hanna Jensen og Ruth Wang eru
falnar hjá Framsókn. Men bara ein atkvøða skilir Poul Michelsen og Ruth Wang,
so her kunnu henda broytingar í fínteljingini.
Aksel V. Johannesen fekk nógv flestar atkvøður á
løgtingsvalinum, 2.327 atkvøður íalt. Næstur løgmanni var Bárður á Steig
Nielsen, sum fekk 1.220 atkvøður.


text:
Orð: Alfred B. Smith (1. ørindi og niðurlag) og Harry Dixon Loes (2. og 3. ørindi)
Lag: Alfred B. Smith
Týtt: Árni Jacobsen
Upprunaheiti: Tell me more of Jesus
1. Av Himli Jesus kom sítt lív at ofra,
læt dýra blóð sítt til at loysa meg,
í pínu leið og vann mær endurloysing,
so nógv hann gav – ja meir – at frelsa teg.
Niðurlag: Sig mær meir um Jesus og hans kærleika,
sig mær meir um staðin, sum hann ger,
sig mær um, tá aftur hann skal koma,
tá hann í Himmalin øll síni ber.
2. Við náðihásætið hann nú hvønn dagin
ber fram í forbøn tey, sum søkja hann.
Mín sál er vard av Harrans sterku hondum,
og hon tí trygg í ævir hvíla kann.
3. Við vón eg bíði nú, til Jesus kemur
og fríar fólk sítt út úr trongd og neyð.
Hans skaparverk mót hesum degi stundar.
Kom, Jesus, kom – øll onnur vón er deyð!


text:
Sumbiar kommuna
Sumbiar kommuna er syðsta kommuna í Føroyum. Í Sumbiar kommunu eru bygdirnar Sumba, Lopra, Akrar og Víkarbyrgi. Harumframt eru kend støð í Sumbiar kommunu, sum t.d. Akraberg, har ein viti varð bygdur í 1909 og forbergið Beinisvørð, sum er næsthægsta forberg í Føroyum.
BygdarráðsformaðurRætta
Eyðbjørn Thomsen er bygdarráðsformaður í Sumbiar kommunu. Varaborgarstjóri er Frits Poulsen.
Ávísingar úteftirRætta
- Sumba.fo - Heimasíðan hjá Sumbiar kommunu.
Akrar | Lopra | Sumba | Víkarbyrgi


text:
Eginteldur
Eginteldur ella PC-arar (úr enskum - Personal Computer ella PC) eru allastaðni. Á skrivstovum, í skúlum og heima. Egintelda er lítil, men nú á døgum ógvuliga evnalig. Hon er býtt í fýra - knappaborð at skriva við, minni at goyma upplýsingar og forrit á, ergeril, ið arbeiðir forrtitið, og skríggi, har ið vit síggja úrslitini.
Í einari eginteldu eru mong túsund smá elektrónisk rensl, men áðrenn hon kann arbeiða, skal hon fáa at vita, hvat ið hon skal gera - hon skal forritast. Tá ið forritið arbeiðir, virkar teldan, hon viðger tær upplýsingar, sum hon fær. Til dømis kann teldan vísa støðuna í einum spæli og spyrja, um spælarin skal til vinstru ella høgru í einari villiniborg. Talvur, tekstur og myndir kunnu eisini takast fram á skríggjan. Tá ið músin verður flutt, fer ein lítil pílur á skríggjanum sama veg. Soleiðis ber til at peika í tekstinum og geva boð ella flyta á myndunum. Knappaborðið er skipað sum á einari skrivimaskinu, men teldan hevur eykaknappar til serlig boð.
Eftir 2. heimskríggið læt verjumálaráðið í USA fyrstu stóru, elektrónisku telduna byggja. Tá vóru teldurnar ovurstórar. Nú hava farkleivir og erflísar (chipar) gjørt teldurnar sterkari og minni.


text:
Degningsvindar (ljóðbók)
Degningsvindar (1934) var fyrsta skaldsøgan, William Heinesen skrivaði. Hon kom út aftur í 1961 í nógv broyttum líki.
Skaldsøgan lýsir skiftið í tí gamla føroyska samfelagnum til veruliga fiskivinnu og handilsskap. Her eru samanbrestir og spenningar av øllum handa slagi ímillum nýggj og gomul virði, íhald og framtakshug, millum kirkju og sertrúarflokkar. Her eru heimspekingar, fyllibyttur, boðfretar, kargakokur, her er øvund og girnd og kærleiki. Hvør hevur sítt at dragast við umframt tann dystin, tey øll hava í felag, at glímast við náttúrumáttin í teimum sjálvum og kring tey.
Vindsamur morgun stendur um hav og land, harðbalin landsynningur. Hann ber við sær vársins órógv og gróðursemi, tarin tekur dik á seg, grasið grønkar, fiskurin rygnist, ærnar ganga kvidnar í lývætu. Eisini í manna sinni ræður gróðurmikil órógv, tí nýggj tíð er í koming, við vón og vanda, sum ikki sæst út yvir – ein rembingartíð, tá ið gamalt fer, áðrenn nýtt hevur fest rót. Framgongd ella undirgongd? Eingin veit.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Kunning til limirnar viðvíkjandi verkfalsraktum arbeiði
Í samband við verkfallið hjá Føroya Pedagogfelag hevur leiðslan í Almannaverkinum gjørt vegleiðing um, hvussu arbeiðið kann skipast. Hendan vegleiðing er ikki í tráð við sáttmálar ella galdandi reglur fyri arbeiði, sum er rakt av verkfalli.
Heilsuhjálparafelagi Føroya, Heilsurøktarafelagið og Felagið Føroyskir Sjúkrarøktarfrøðingar hava í felag sent skriv til Almannaverkið og Fíggjarmálaráðið har vit hava átalað gjørdu mannagongdina.
Tað er heilt greitt, at við hesari vegleiðing roynir Almannaverkið, óheimilað, at umleggja arbeiðstíðirnar á stovnum radikalt við tí endamáli at fáa limir í øðrum feløgum, í hvussu er óbeinleiðis, at gera verkfalsrakt arbeiði.
Feløgini meta tí, at tað er neyðugt við einari vegleiðing til okkara limir, nú trýst verður lagt á teir fyri at átaka sær verkfalsrakt arbeiði.
Galdandi er; at møgulig nýggj vaktarætlan skal altíð gerast eftir reglunum í sáttmálunum hjá feløgunum. Tað merkir heilt einfalt, at arbeiðsgevari kann ikki leggja nýggja vaktarskipan í sambandi við verkfallið hjá Føroya Pedagogfelag. Sáttmálaásetingar um umlagdir tímar kann ikki brúkast undir verkfallinum.
Fólk, sum ikki eru í verkfalli, skulu:
- gera tað sama arbeiðið undir verkfallinum, sum tey gjørdu undan verkfallinum
- møta upp til tær tíðir, sum galdandi vaktarskema ásetir
- átaka sær ongar nýggjar uppgávur
- átaka sær hvørki fleiri vaktir, umlagdar vaktir, meirarbeiði ella yvirtíðararbeiði.
Orkan og ágrýtnið til at krevja undantøk frá Føroya Pedagogfelag og broytingar í arbeiðstíðum hjá okkara limum hevði verið betri brúkt, um tað varð brúkt til tað, sum veruliga kann loysa allar trupulleikar: At tingast við Føroya Pedagogfelag um nýggjan sáttmála.


text:
Hvussu kunnu myndugleikar brúka talgild skjøl?
Tjóðskjalasavnið hevur eitt samstarv við Ríkisskjalasavnið um eina skipan (SOFIA), ið gevur atgongd til eldri kt-skipanir, ið eru avhendaðar Tjóðskjalasavninum.
Skjøl, ið eru talgild av uppruna, tað vil siga skjalasavnsútgávur av dátum og skjølum frá kt-skipanum hjá myndugleikum, kunnu ikki lænast heim.
SOFIA - atgeingi til kt-skipanir
Leiting í forritinum SOFIA á lesistovuni hjá Tjóðskjalasavninum.
- - Myndugleikin kann leita í forritinum SOFIA á lesistovuni hjá Tjóðskjalasavninum, sí meir her.
-
- - Sí “soleiðis brúkar tú skjøl, ið eru talgild av uppruna” á síðuni hjá Ríkisskjalasavninum: her.
-
- - Tak brúkaravegleiðing til nýtslu av kagaforritinum SOFIA niður her.
Keyp av avriti
- - Móti gjaldi kann myndugleikin fáa avrit av talgildum gjørdum skjølum hjá Tjóðskjalasavninum/Ríkisskjalasavninum.
-
- - Avrit av skjølum: sí her.
Keyp av kanning av skjølum
- - Móti gjaldi kann myndugleikin fáa gjørda eina skjalasavnskanning í teimum talgildu gjørdu skjølunum hjá Tjóðskjalasavninum.
-
- - Tjóðskjalasavnið kann hjálpa til við hesum í samstarvi við Ríkisskjalasavnið.
-
- - Skjalasavnskanning, sí her.
Hvussu verða talgild gjørd skjøl bíløgd?
- - Skjøl, ið eru talgild av uppruna, ið eru avhendað Tjóðskjalasavninum, finnast í skjalasavnsgrunninum Daisy (Ríkisskjalasavnið)
-
- - Tjóðskjalasavnið hevur eina samstarvsavtalu við henda skjalasavnsgrunnin hjá Ríkisskjalasavninum, men hesi kunnu bíleggjast á einum serligum oyðublaði.
-
- - Bíleggingaroyðublað til talgild gjørd skjøl, sí her.
-
- - Bíleggingaroyðublað til talgild gjørd skjøl skal altíð nýtast.
Krevst loyvi til at nýta talgild gjørd skjøl?
- - Talgild gjørd skjøl eru umfatað av atgeingisreglum, sí lógir og reglur.
-
- - Tjóðsskjalasavnið metir, um Dátueftirlitið skal hoyrast, áðrenn atgeingisloyvi verður givið. Myndugleikin verður síðani kunnaður um hetta.
-
- - Almennir myndugleikar fáa - uttan víðari - atgeingisloyvi til talgild gjørd skjøl, tey sjálvi hava avhendað, um so er, at hesi ikki innihalda persónsupplýsingar hjá einstøkum persónum.
-
- - Í teimum førum har skjølini innihalda persónsupplýsingar hjá einstøkum persónum, skal myndugleikin søkja um atgeingi til skjølini, sambært § 34, har Dátueftirlitið skal geva samtykki um atgeingi til skjølini.
Tak omanfyristandandi vegleiðing niður her.
Sjónbandaframløga um atgongd til talgild skjøl við Steen Andersen, skjalavørður og seniorgranskari: sí her.


text:
1047.12 - Norðurlendskt mál - Norskt
Skeiðsnummar
1047.12
Heiti
Norðurlendskt mál - Norskt
ECTS
2
Fortreytir
Bókligt (t.e. gymnasialt) miðnámsprógv við góðum próvtali í føroyskum á A stigi, umframt B stig í donskum og enskum.
Endamál
Endamálið við norskum er at seta norska málsøgu inn í ein størri norðurlendskan samanhang. Skeiðið er ætlað sum uppískoyti til frálæruna í málsøgu við tí endamáli, at tann lesandi ognar sær grundleggjandi vitan um menningina hjá norskum frá umleið 1300 til nútíðina. Dentur verður lagdur á at lýsa menningina hjá nýnorskum og bókmáli og støðuna hjá teimum í norska samfelagnum. Tann lesandi skal taka skeið í tveimum norðurlandamálum. Deildin velur, hvørjum málum undirvíst verður í frá ferð til ferð. Málini, sum valt verður ímillum, eru danskt, norskt (nýnorskt og bókmál), svenskt og íslendskt.
Innihald
Lisið verður eitt hóskandi úrval av tekstum, sum umboða ymisk tíðarskeið, samstundis sum ymisk ástøði og háttaløg verða umrødd. Høvuðsdenturin liggur í tí málsøguliga partinum, men samtíðarlig viðurskifti, t.d. dialektir og samfelagsmálvísindi, kunnu eisini verða tikin við sum partur av frálæruni.
Læru- og undirvísingarhættir
Frálæran fer fram sum sjálvstøðugt intensivt skeið við gestalærara, og tí ber ikki til at áseta, nær skeiðið verður hildið. Skeiðið er 15 tímar. Undirvísingin fer í høvuðsheitum fram sum fyrilestrar, studentaframløgur og við bólkaarbeiði.
Læruúrtøka
Tann lesandi skal vera før/ur fyri at • greiða frá grundleggjandi málsøguligum (í minni mun dialektalum og samfelagsmálvísindaligum) fyribrigdum í norskum. • at greina munir og líkleikar millum ávikavist norskt og føroyskt og millum nýnorskt og bókmál. • umrøða viðkomandi spurningar fakliga dygt og kunna miðla sína vitan um norskt munnliga eins væl og skrivliga.
Próvtøkuháttur
Munnlig roynd við hálvtíma fyrireiking verður hildin, tá ið skeiðið er liðugt. Hjálparamboð eru uppgivnir tekstir og orðabøkur. Lærarin, sum hevur havt skeiðið, ella ábyrgdarlærarin hevur studentin til próvtøku. Um tann lesandi fylgir 80% av tímunum í hvørjum norðurlandamáli og er virkin í undirvísingini, sleppur hann/hon frá roynd. Lesandi, ið tekur eitt norðurlendskt summarskeið uttanlands (Nordkurs), kann fáa tað góðskrivað fyri tey bæði norðurlendsku skeiðini á deildini, um hann/hon vil tað. Lestrarlisti verður útflýggjaður við skeiðsbyrjan.
Próvdøming
Innanhýsis
Próvtalsstigi
P-talsstigin
Lestrarlisti
Til próvtøkuna gevur tann lesandi upp tað tilfar, sum lisið er á skeiðinum, ella 50 síður.
Ábyrgd
Zakaris Svabo Hansen


text:
Síðani í fjør heyst hava vit í meirilutanum í Tórshavnar býráð arbeitt miðvíst við loysum og møguleikum at fáa til vega hóskandi og virðiligar umstøður til okkara kommunulæknar. Hetta arbeiðið er nú komið væl ávegis.
Ætlanin at skipa bygningin á Smyrilsvegi 20 á Hálsi til kommunulæknaviðtalur er nú komin so langt, at støða skal takast til leigusáttmála og innrætting.
Arkitektar saman við brúkarum og øðrum fakfólki eru í løtuni í gongd við at tekna viðtalur samsvarandi krøvum til nútíðar høli og tænastur av hesum slag.
Aftrat kommunulæknunum fara eisini kliniskir dietistar (kostráðgevarar), sum Heilsutrygd hevur í starvi eitt nú viðvíkjandi diabetes, at hava egnar viðtalur í bygninginum.
Fyribyrgjandi heilsukanningarnar av børnum, sum Gigni undir Heilsutrygd stendur fyri, fara framyvir eisini at halda til í bygninginum.
Allar bygningurin verður sostatt brúktur til heilsuendamál.
Heilsumálaráðið, sum hevur ábyrgd av læknunum, hevur boðað kommununi frá, at tvey nýggj kommunulæknastørv verða skipað í Tórshavnar kommunu. Hetta er kærkomið, tí stórur tørvur er á fleiri læknum, nú íbúgvatalið í kommununi er vaksið í stórum síðstu árini.
Harumframt ásannar kommunan, at nakrar av læknaviðtalunum í kommununi eru ikki longur tíðarhóskandi.
Ætlanin er tí at niðurleggja viðtalurnar í Frúutrøð og Berjabrekku, tá nýggju og størru viðtalurnar á Hálsi eru klárar at taka í nýtslu.
Ætlandi fer Tórshavnar kommuna at samtykkja leigusáttmála og byggiætlan á nevndar- og býráðsfundum í apríl, og so verður byggiarbeiðið boðið út.
Í løtuni starvast fleiri læknaavloysarar enn vanligt í kommununi. Hetta skyldast lutvíst hølisviðurskiftunum.
Við ætlanini á Hálsi verður roknað við, at kommunan aftur kann fáa støðug kommunulæknaviðurskifti.
Harumframt fara klinisku dietistarnir og heilsufrøðingarnir í Gigni at fáa nýggjar og betri umstøður til teirra virksemið, ið alt eisini skuldi komið borgarunum til gagns.
Annika Olsen
Borgarstjóri í Tórshavnar kommunu
Um tú veitst okkurt, sum VP ikki veit - skriva so til vp@vp.fo


text:
Eg meti, at nógv kann gerast fyri at betra um fólkaheilsuna. Venjing, heilsubetri kostur og heilsufremjandi lívsstílur er av stórum týðningi her.
MEN vit mugu hugsa okkum væl um, hvar vit leggja orkuna á heilsuøkinum.
Fyribyrging er av tí góða og alneyðug. Fyribyrging kann spara pening á heilsuøkinum sum frá líður. Heilsugóður lívsstílur kann betra um lívsgóðskuna, eisini hjá fólki við sjúku.
MEN lat ikki fyribyrgingina fara við ov nógv av uppmerkseminum hjá politikarum, so teir ’sleppa frá’ at fyrihalda seg til tey nógvu fólkini, sum eru sjúk og hava tørv á hjálp.
Eg sakni eitt sindur meiri fokus á tey sjúku. Sannlíkt er, at vit hóast heilsubetri lívsstíl og fyribyrging, frammhaldandi fara at hava fólk, sum gerast sjúk. Eg haldi ikki vit eiga at lasta hvørjum einstøkum, at tey gerast sjúk. Lat okkum heldur brúka orku uppá, at hjálpa og lætta um hjá teimum. Tað at gerast sjúk/sjúkur kann vera ein sera torfør støða. At fáa staðfest krabbamein setur nógvar tankar ígongd hjá teimum flestu. Hjá føroyingum eru ofta eisini aðrar avbjóðingar enn sjálv sjúkan, tí ofta er neyðugt at partar av viðgerðini, ella øll viðgerðin gongur fyri seg í øðrum landi. Her eru sjálvsagt stórar avbjóðingar fyri hvønn einstakan sjúkling og familjuna.
Eg sakni, at avvarðandi politikarar leggja orku í hetta økið. Lat okkum gera tað minni trupult hjá hvørjum einstøkum krabbameinssjúklingi at fáa viðgerð. Lat okkum bjóða so stóran part av viðgerðini sum til ber her heima, so sleppast kann undan óneyðugum flogferðum til kemoterapiviðgerð. Lat okkum bjóða so stóran part av eftirlitum, sum til ber, her í Føroyum.
Sjálvandi skulu krabbameinssjúklingar í Føroyum hava (minst) eins góða viðgerð, sum sjúklingar í londunum rundan um okkum. Lat ongan iva vera um tað! Tí koma frammyvir ein stórur partur av skurðviðgerðunum fyri krabba at verða gjørdar í øðrum londum. Men, við at fáa so stóran part av eftirviðgerðunum og eftirlitunum til Føroya kunnu vit betra munandi um lívsgóðskuna hjá tí sjúka.
Politikarar hava ofta verið lagdir undir, at fylgja rákinum í samfelagnum. Um hetta er rætt ella skeivt, veit eg ikki, men eg haldi tað vera neyðugt, at heilsupolitikkur ikki bert snýr seg um fólkaheilsu og fyribyrging, men at vit halda fast í, at í Føroyum fá fólk, ið gerast sjúk, ta hjálp teimum tørvar, líkamikið, um tey hava livað heilsugott ella ikki…
Tí vit kunnu, hvør einstøk okkara, royna eftir førimuni at liva heilsugott, og gera okkara til at fyribyrgja sjúku. Samfelagið hevur eisini eina ábyrgd fyri at gera tað lættari hjá hvørjum einstakum at ’velja ein sunnari livihátt’.
MEN vit eru ikki harrar yvir lívi ella deyða, vit kunnu øll gerast sjúk, óansæð hvussu sunnar vanar vit hava.
Vit hava øll rætt til eitt gott heilsutilboð, serliga um vit gerast sjúk.


text:
Í greinarøð næstu vikurnar, hyggja vit nærri eftir skipunum, sum vóru bygd á Skála skipasmiðju í 60’unum. Fleiri greinar eru at finna her.
Í 1964 lat Eiler Jacobsen, sáli, Ísborg byggja á Skála Skipasmiðju.
Eiler Jacobsen, sum hevði ført línuskipið Boðanes, valdi saman við øðrum at byrja fyri seg sjálvan, og lat Ísborg byggja, sum var eitt nótaskip og línuskip, sum kundi frysta umborð.
(Samandráttur úr upptøku hjá: Mest Shipyard / Youtube)
Skipið fiskaði tó mest uppsjóvarfisk, og seinni fekk skipið kølitangar settar í, og fór at fiska sild til matna, og fekk tí munandi hægri prís fyri veiðuna.
Ísborg fekk at byrja við heimstað í Skálavík, men hevur seinni havt heimstað í Tórshavn og Leirvík, áðrenn skipið, varð selt til Namibia.
Felagið hjá Eiler Jacobsen seldi skipið til Havnar í 1983, og var tað felagið P/f av 1. januar, sum keypti skipið. Seinni skifti Ísborg aftur eigara, og Eyðun Hammer við øðrum keypti skipið, sum síðani varð selt av landinum í 1993.
Tað var felagið Oostering Visserye í Port Elisabeth, sum keypti skipið, har Ísborg hevði heimstað til tað seinni varð lagt og høgt upp.
Hjúnini Eiler og Beinta Jacobsen frammanfyri Ísborg í 1964 (Mynd: Gamlar myndir úr Havn / Facebook)
Ísborg var skipið, sum legði lunnar undir stóra virksemi hjá rokskiparanum Eiler Jacobsen, sum hevur átt skip við kendu nøvnunum Sólborg, Krúnborg og Háborg.


text:
Í annaðkvøld fer Runavíkar kommuna at viðgera fíggjarætlanina fyri komandi ár.
Í uppskotinum er lítið og onki avsett til miðbýarætlan og innkomuveg. Borgarstjórin átti tí at verið glaður um, at landskassin ikki setur pengar av til endamálið. TAÐ hevði ikki sæð gott út, um landskassin setti pengar av, og vit í Runavíkar kommunu onki seta av á fíggjarlógini.
Vit hava hægsta skattaprosentið i landinum. Hetta áttu vit at lækka minst 1%. Í Tórshavnar kommunu er skattaprosentið 3% lægri enn í Runavíkar kommunu.
Saman við tunnilsgjaldi verður munurin at keypa hús í Tórshavnar kommunu og at byggja hús í Runavíkar kommunu lítil og ongin. Leggja vit sparda tíð til ferðing afturat, so loysir tað seg betur at búseta seg í Havn. Tað kann ikki vera rætt.
Pengar eru avsettir til viðlíkahald av skúlanum (brúktur til vøggustovu og venjingarhøli) í Søldafirði. Har lekur illa. Støðan bara versnar, og umvælingarnar verða dýrari. Men enn er arbeiðið ikki farið í gongd, og pengarnir fluttir til komandi ár. Tað er at spara eftir reyv.
Havandi í huga, at eykajáttanirnar í hesum árinum eru 20+ milliónir, og onki verður gjørt við lekar í skúlanum í Søldarfirði, týður ikki uppá, at raðfestingin er optimal.
Eg fari á fundinum at skjóta upp, at skattoprosentið verður lækkað 1% komandi ár.
Jonhard Danielsen
Býráðslimur Runavíkar Kommuna
Um tú veitst okkurt, sum VP ikki veit - skriva so til vp@vp.fo


text:
Fyrsti dystur kom fyri stuttum, og nú er sáttmáli undirskrivaður. Ikki kann sigast annað enn, at tað gongur við rúkandi ferð hjá unga liðskiparanum á U18 liðnum hjá Giza Hoyvík, Boas Heinesen.
Hetta er fyrsta árið hjá Boas, sum er 18 ár, har hann veruliga satsar á fótbóltinum, og ikki kann sigast annað enn, at ungi hoyvíkingurin absolutt kann gera seg á hægri støði, um viljin er til tað. Allan Mørkøre, sum er høvuðsungdómsvenjari og somuleiðis venjari hjá U18, hevur nógv góð orð at bera honum:”Boas er eitt miðpunkt á liðnum og fær hinar at føla seg væl. Ein upplagdur liðskipari, tí hann gongur á odda. Fysikkurin og dirvið stendur ikki aftanfyri nøkrum. Altíð væl fyri áðrenn dyst og til venjingar og ein hugburð, sum nógvir av teimum eldru og yngru í dagsins fótbólti kundu lært nakað av. Vit duga væl at síggja Boas sum fastan mann á besta liðnum hjá Giza Hoyvík um stutta tíð.“
Um U18 í sínari heild sigur Allan víðari:
“Okkara U18 er í sera stórari menning. Í byrjanini taptu vit sannførandi, meðan vit í dag tapa tepurt móti teimum bestu. Nú irða teir seg, um teir ikki fáa stig. So vunnu vit sjálvandi á unglingum hjá HB, so her eru leikarar, sum eru góðir nokk at geva teimum á besta liðnum kapping, og tað er akkurát tað, ætlanin er. Boas er eitt aktuelt og gott dømi, og tað koma fleiri enn. Tað, sum eyðkennir okkara hóp, er samanhaldið. Tað kollektiva skínur fram til dystir, og tað er ein veldigur styrki hjá okkum og heilt sikkurt nakað, sum eyðkennir hoyvíkingar og Hoyvík sum heild.”
Formaðurin í felagnum, Kenneth Hovgaard, fegnast somuleiðis um ovurstóru framgongdina í ungdómsdeildini hjá Giza Hoyvík.
“At vit uttan stórvegis hóvasták hava klárað at manna eitt rímiliga sterkt lið í U18 umframt tilgongd av eina rúgvu av dreingjum í U16, harav mestsum allir eru hoyvíkingar, so eri eg sannførdur um, at her eru nógv fleiri enn hetta eina gullkornið. Felagið hevur eisini sum málsetning at liva av egnum fólki, og hetta er ein fantastisk byrjan uppá hendan málsetning. Á hinari síðuni eru genturnar eisini byrjaðar at rakna við, so alt í alt kundi neyvan gingið betur, umstøðurnar í samband við vøll og felagshús tiknar við.”
Um tú veitst okkurt, sum VP ikki veit - skriva so til vp@vp.fo


text:
Um vikuskiftið legðist rættiliga nógvur kavi, men síðani hevur tað verið grindarregn, og tað hevur elvt til áarlop fleiri staðni.
Bjarni Petersen, økisleiðari hjá Landsverki, sigur, at tað er lopið oman á vegin ymsastaðni, á Vestmannavegnum, á Oyndafjarðarvegnum, og aðrastaðni.
Somuleiðis eru áir lopnar oman fyri Kirkjubøarvegin, tað er ikki komið oman á vegin, men tað rennur rættiliga nógv vatn á vegin.
Onkra staðni hava bilførarar sjálvur grivið seg ígjøgnum, men Landsverk er farið undir eina rundferð í morgun at rudda grót og eyr av vegnunum, har tað er lopið, og at rudda veitir og annað, so at tað ikki rennur á vegin.
Men Bjarni Petersen sigur, at tað regnar framvegis illa og tað er ikki vist, at vandin er av enn.
Sostatt er vandi fyri, at tað fer at leypa á vegin ymsastaðni, har nógvur kavi legðist um vikuskiftið, og har tað er bratt, og tí eiga bilførarar at vísa varsemi. Men Landsverk fer eisini at koyra runt at kanna eftir, hvussu støðan er.


text:
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 14 nýggjar og 6 framhaldandi verkætlanir fyri 2019 (sí kunning um FVG2020)
Fiskivinnuroyndir játtaði 15 nýggjar og 9 framhaldandi verkætlanir fyri 2019 (sí kunning um FVG2019)
Fiskivinnuroyndir játtaði 19 nýggjar og 7 framhaldandi verkætlanir fyri 2018 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Landsvegurin, sum eisini er ein skúlavegur, er høvuðsfarleiðin til flogvøllin.
Á Giljanesi eru, umframt íbindingina í skúlan á Giljanesi, eisini fleiri aðrar minni og størri íbindingar. Fleiri av íbindingunum eru sera vánaligar, eins og sýnið heldur ikki er gott.
Vága kommuna hevur heitt á Landsverk um at gera eina rundkoyring á landsvegnum á Giljanesi, sum kann tryggja skúlavegin. Í hesum sambandi ynskir kommunan at gera
ein veg úr rundkoyringini, sum bindur saman Nesaveg og skúlan við landsvegin.
Við hesi íbinding ber til at steingja hesar íbindingar, sum ikki eru nøktandi í dag:
» Nesaveg
» Skúlin á Giljanesi
» Eyðanstovugarð
» Íbindingarnar í Jatnaveg 71,77,79
Hetta fer at bera í sær, at ein stórur partur av økinum ‘Húsgarður’ fer at nýta hesa íbinding, umframt at hetta eisini verður høvuðsíbindingin til Ellisheimið, sum í dag nýtir Kálvalíðveg, sum er ein vánalig íbinding.
Ársmiðalferðslan fyri 2018 á hesum vegastrekki er 3.800 akfør.
Mælt verður til at gera eina rundkoyring á landsvegnum á Giljanesi, har miðoyggin hevur ein radius á 10 m.
5 mió. krónur.
Eingin avleidd verkætlan.
Eingin samvirkan.


text:
ÁRSINS Róðrarfelag 2007
Vinn iPad 3 á Norðoyastevnu frá ÁRF
01. Jun 2012
Vinn iPad 3.Keyp fyri 50 kr í senn, í einum avbásinum hjá ÁRF, so fært tú einlutaseðil, sum verður driginsunnukvøldið klokkan 23.Lýst verður her á...
les meir
Iphone4 S drigin
03. Apr 2012
Iphone4 S er nú funnin.Skipanin er nú á tann hátt, at tey sum hava sent sms boð.Fáa ikki longur eitt nr sendandi, men hendan tekstin.Tú...
les meir
Vinn iPhone 4S
01. Feb 2012
Vinn iPhone4 S.Send sms boð, við tekstinum.ARF til 1919.Til ber at senda fleiri sms-boð.Smsi kostar kr. 25 + vanl.sms takst.Vinnarin verður funnin 01.04.2012.Vinnarin fær vinnara...
les meir
Ruddingardagurin verður 19 mai 2012
24. Jan 2012
Ruddingardagurin 2012 verður leygardagin 19 mai 2012. Møtast í Róðrarneystinum klokkan 09:30 til kaffi og rundstykkir. Byrja at rudda klokkan 10:00. Umleið klokkan...
les meir
Jólatræ í neystinum 27 des.
27. Des 2011
Jólatræ tann 27. des. klokkan 17.(Jólamaðurin vitjar við pakkum)ÁRF ...
les meir
Jólatræði í Árnafirði verður tendra hósdagin 8 des. klokkan 16:30.
06. Des 2011
Jólatræði í Árnafirði verður tendra hósdagin 8 des. klokkan 16:30.Lilly Hansen flytir fram røðu.Jólamenn vitja við karamellum.Áftana verdur kaffi í ÁRF neystinum :)Klaksvíkar Kommuna -...
les meir
Vælkomin á Fjarðatevnu á Strondum
14. Jul 2011
Hetta vikuskiftið er FM stevna á Strondum.Samstundis er hetta næst seinasta stevnasum verður við kappróðri í ár.ÁRF ...
les meir
Vestanstevnu innbjóðing úr Miðvági
08. Jul 2011
Hetta vikuskiftið verður Vestanstevnan hildin í Miðvági.ÁRF ...


text:
Hvørt ár býta vit kvotur um við Noreg og Russland, har Føroyar útvega eina toskakvotu í Barentshavinum.
Vit lata hvørt ár 18.500 tons av makreli, 82.000 tons av svartkjafti og 8.500 tons av norðhavssild til Russlands og Noregs. Umframt eini 6.000 tons av botnfiski undir Føroyum til norsk skip.
Afturfyri fáa vit 26.500 tons (í 2019) av botnfiski í Barentshavinum og við Svalbard. Hetta hava trý reiðarí havt atgongd til í mong ár.
Í fiskivinnunýskipanini er ásett, at 15% av hesum skal bjóðast út á hvørjum ári, um kvotan er 27.000 tons ella minni. Um kvotan fer upp um 27.000 tons, so skal alt omanfyri bjóðast út.
Í 2019 varð kvotan 26.500 tons í Barentshavinum og við Svalbard.
Tískil vóru 3.915 tons bjóðað út í 2019.
Í uppskotinum hjá samgonguni verða frá degi til dags hesi knøppu 4.000 tonsini givin beinleiðis til tey trý reiðaríini sum eginkvotur í 12 ár. Uttan nakra grundgeving ella viðgerð.
Hesi tonsini hava eitt árligt avreiðingarvirði á í minsta lagi 78 mió. kr.
Í 12 ár er hetta virðið ein knøpp milliard krónur. Og um kvotan hækkar, so fáa somu trý reiðarí alt tað afturat.
Norðhavssild:
Í galdandi lóg er ásett, at um sildakvotan til føroysk skip er 65.000 tons ella minni, verða 15% boðin út. Er kvotan hægri enn 65.000 verður alt omanfyri boðið út.
Tí vóru 47.000 tons av norðhavssild boðin út í 2019.
Í uppskotinum hjá samgonguni nú, verða 20.000 tons av sild løgd afturat hjá teimum reiðaríum, ið hava eginkvotur frammandan – og tey vera 12 ára loyvi.
Tað hevur eitt avreiðingarvirði á í minsta lagi 60-70 mió árliga.
Uttan nakra grundgeving ella viðgerð.
So tað er sanniliga kontant avrokning eftir eitt løgtingsval.
Hetta tilfeingið hevði annars verið ríkiligt grundarlag fyri nógvum virksemi hjá fleiri, ið vilja bjóða seg fram at vinna burturúr tilfeinginum.
Høgni Hoydal


text:
- Tíðindi, mentan og ítróttur
Teistin fer aftur í sigling
Tað var klokkan 11.42 í dag, at Strandferðslan fekk boðini um, at Teistin lá uttan framdrift í Skopunarfirði.
Í eyka tíðindasending klokkan hálvgum tvey greiddi Hilmar Eliasen, stjóri á Strandferðsluni, frá, at skipið aftur hevur fingið framdrift. Brimil og LÍV sleipa Teistan á Gomlurætt.
35 ferðafólk vóru umborð á Teistanum, tá hann fekk maskinbrek.
Brimil riggar til at sleipa Teistan (foto: Sanna av Skarði)
Skjóttgangandi bjargingarbáturin, Rescue Lív, fygldi saman
við Brimli, Teistanum inn á Gomlu Rætt (foto: Sanna av Skarði)
Sí eisini


text:
Assýrar
Assýrar eru eitt fólkaslag við uppruna í økinum sum er markið millum núverandi Irak, Iran, Turkaland og Sýria. Nú á døgum livir ein stórur partur av assýrum í útlegd.
Assýrar mynda størsta partin av kristna minnilutanum í Miðeystri.
Tungumál[rætta | rætta wikitekst]
Assýrar tosa eystaru málførini (dialektirnar) av aramæiska málinum, t.d. "eystur-assýriskt" (suroyo). Fyrr tosaðu assýrar akkadiskt, sum doyði úr í fyrstu øld e.Kr. Assýrar skiftu gomlu akkadisku kílaskriftina, ið teir nýttu at skriva á leirtalvur, út við assýriska stavraðið ið er ein eftirkomari av aramæiska stavraðnum. Assýrar vóru millum fyrstu fólkasløg ið tóku ímóti kristindóminum, uml. ár 45 e.Kr.


text:
(Ummælið eftir Laufey Brynhildardóttir á Facebook tann 1. mai 17) Bókin er pallurin Var so heppin at síggja leikin Skrímslalív í Norðurlandahúsinum í vikuskiftinum. Talan er um ein sonevndan “pop-up” leik, og er tað nakað sum frøðir meg, so er tað pappír og pop-up. Vit kenna øll til lukku-kortini, sum… les meira…. →
Karavella Marionett-Teatur hevur nú tveir leikir á skránni: “Dansa so væl og leingi“, sum er leikur fyri vaksin og børn, ið tíma at lurta. Hann verður leiktur í stóra ferðandi leikhúsinum, við marionettum. Les meir um leikin HER. Hin leikurin er “Skrímslalív“, fyri børn og barnligar sálir í øllum aldrum,… les meira…. →
30. apríl var frumsýning av 5. leikinum hjá Karavella Marionett-Teatri: Skrímslalív. Sýningin var í Norðurlandahúsinum í samband við at stóra samvirkna skrímslaframsýningin hjá Áslaug Jónsdóttir: Heima hjá Skrímslunum var í Norðurlandahúsinum. Leikurin er yvir fýra av vældámdu skrímslabókunum eftir Rakel Helmsdal, Áslaug Jónsdóttir og Kalle Güettler, Skrímslavitjan, Klandursskrímsl, Skrímslakiskan og… les meira…. →


text:
Mál fyri starvsvenjing, støðismetingar
Mál og støðismetingar, sum allir næmingar í starvsvenjing skulu metast eftir!
Til næmingar byrjaði í januar 2019 og aftaná !
Støðismeting heilsuhjálpari flokkar frá jan 2019 og aftaná
Støðismeting heilsurøktari flokkar frá mars 2019, og aftaná
Næmingar byrjaði áðrenn 2019:
Støðismeting áðrenn jan 19 heilsuhjálpari
Lagt inn av nýggjum 29/8-19 - Støðismeting áðrenn jan 19 heilsurøktari
Um tú ikki fært støðismeting hjá HRØ at rigga, royn hesa, ið er løgd upp umaftur 9. apríl 19: fileadmin/Documents/xStoedismeting_HROE_eftir_sep_13_.doc


text:
Betri tænastu og ávirkan til bygdirnar
Bygdirnar eru týðandi partur av Tórshavnar kommunu. Fólkið, ið her býr, eigur rætt til somu kor og tænastur og til veruliga ávirkan. Tí skulu vit tryggja, at ráðgevandi staðbundnu nevndirnar fáast at virka sum ætlað, at fólk fáa møguleika at seta seg niður í bygdunum, at bygdirnar verða hildnar væl og at bygdarfólkini eisini kunnu nýta bussleiðina sum veruligt alternativ til bilin.
Tjóðveldi vil endurskoða skipanina við teimum ráðgevandi staðbundnu nevndunum. Nevndirnar eiga at hava meira myndugleika enn tær hava í løtuni sum hoyringspartur. Tjóðveldi fer at mæla til, at økisnevndin verður skipað sum føst nevnd í býráðnum at taka sær av málum, sum viðkoma bygdunum.
Umráðandi er, at ungfólk hava umstøður at seta seg niður í bygdunum. Ein bági er, at grundstykkini, sum Tórshavnar kommuna bjóðar, eru dýrari enn grundstykkini, sum grannakommunurnar kunnu bjóða. Slíkar ójavnar príslegur forða fyri, at øll ungfólk, sum vilja, seta seg niður í bygdunum í Tórshavnar kommunu.
Tjóðveldispolitikkur er, at fólkið í bygdunum hevur somu kor og somu tænastur, sum fólkið í tættbýlunum í og kring høvuðsstaðin. Tí er umráðandi at reka ein virknan politikk í bygdunum, virða teirra sereyðkenni og handla hareftir.
Vantandi viðlíkahaldi og fríðkan av felagsøkjum í bygdunum er ein trupulleiki, ið skal loysast. Tjóðveldi vil virka fyri, at fólk við føstum tilknýti til staðið kunnu standa fyri vanligum viðlíkahaldi, fríðkan um, rottutýning v.m.
Somu kor og somu tænastur fevnir eisini um møguleikarnar at ferðast við gjaldsfríu bussleiðini. Tað er neyðugt at endurskoða busssambandið við bygdirnar í kommununi og laga tað til tørvin hjá borgaranum á staðnum. Tá nýggjur sáttmáli skal gerast um bussleiðina fyrst í komandi setu, vil Tjóðveldi styrkja tænastuna í bygdunum.
Tjóðveldi vil seta ferð á vetrarfriðingina og fáa hetta avgreitt, har ynski er um tað.
Vantandi parkeringspláss og vánaligar hølisumstøður í kommunalum ognum eru eisini trupulleikar í bygdunum. Hetta vilja vit raðfesta høgt at fáa í rættlag sum skjótast. Kommunan skal eisini virka fyri at útvega nøktandi karmar fyri samkomu- og virkishøli í øllum bygdunum.
Søguligir bygningar og fornminni skulu varðveitast og tryggjast. Her skal kommunan verða virkin viðleikari, og tryggja at eisini komandi ættarlið fáa lut í ríku søgu og mentanararvi okkara


text:
Kommunupolitikarar fara eisini at luttaka á fundinum á Giljanesi fyri at fáa innlit í, hvat teir kunnu vænta sær av ynskjum um framtíðartilveruna hjá borgarum, sum eru farnir av arbeiðsmarknaðnum
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Teitur Olsen eisini við í ár
TB | 07/03/18
Ungi og evnaríki leikarin Teitur Olsen verður eisini at síggja í TB/FC Suðuroy/Royn í ár. Sáttmáli er skrivaður við 22 ára gamla Teitur og harvið er hansara luttøka eisini tryggja hetta kappingarárið.
Í fjør leikti Teitur 25 dystir í Effodeildini og var hann eisini ein av teimum, ið leiktu allarflest minuttir. Hann leikti í alt 2.245 minuttir, ið var fjórðmest á liðnum.
Teitur debuteraði á besta TB liðnum í 2012, tá hann var 17 ára gamal í einum dysti ímóti Víkingi. Teitur hevur hóast sín unga aldur longu leikt 102 dystir í bestu deildini í Føroyum.


text:
Hetta vikuskiftið hevur ikki verið nógv øðrvísi enn so nógv onnur. Ella, sum vakthavandi á politistøðini í Havn velur at orða seg: Onki óvanligt á vási.
Nógvir bilar vórðu við í ferðslukanning um vikuskiftið, bæði í Havn og á bygd, men sum heild var alt sum tað skuldi vera. Eisini skeinkistøð í Havn, Fuglafirði, Runavík og Klaksvík vórðu kannað, men politiið hevði onga orsøk at gera nakað mál burturúr nøkrum.
Heilt so einfalt var tað tó ikki í tveimum førum, tá politiviðtøkurnar vórðu brotnar. Tað plagar at útloysa eina bót til tann sum fremur brotið.
Í tí eina førinum spann øði í eitt fólk í einum bili, har førarin skuldi prógva at hann ikki koyrdi ávirkaður av rúsdrekka.
- Longutong var á lofti, og tað tíma vit ikki at finna okkum í, so tí fær viðkomandi nú eina bót fyri brot á politiviðtøkurnar, sigur vakthavandi sum leggur afturat, at annars var alt í lagi hjá bilføraranum.
Í einum øðrum máli stóð ein maður og pissaði á vegin uttanfyri eitt skeinkistað í Havn, har politiið var á gátt og kannaði um treytirnar í skeinkiloyvinum vórðu hildnar.
- Tað er ikki í lagi at kasta sær av vatninum soleiðis, og tí verður eisini hesin persónurin skrivaður fyri brot á politiviðtøkurnar og fær eina heilsan frá okkum, sigur vakthavandi.
Harumframt er blóðroynd tikin av einum bilførarara, har illgruni var um, at viðkomandi hevði meira alkohol í blóðinum enn loyvt er, og nú bíða tey eftir úrslitinum av royndini.
Um tú veitst okkurt, sum VP ikki veit - skriva so til vp@vp.fo


text:
Høvuðsstaður
Ein høvuðsstaður er vanliga býurin, har stjórnin í einum landi (ella landsparti, t.d. lutstati) hevur sæti[tørvar keldu]. Men tó eru undantøk. Eitt dømi er Holland, har ið høvuðsstaðurin er Amsterdam, men stjórnin hevur sæti í Haag. Í flestum londum er høvuðsstaðurin býurin, har flest fólk búgva, men her eru eisini undantøk. Eitt dømi er USA, har størsti býurin er New York City, men høvuðsstaðurin er Washington DC. Vanliga er høvuðsstaðurin landsins størsti býur og harumfrat búskaparligur og andligur miðdepil. Tórshavn er høvuðsstaður í Føroyum.